text:
कुछु अइसने होईस जयश्री म्हात्रे संग जब वो अपन घर के तीर के जंगल मं जला य सेती लकरी संकेले ला गेय रहिस. 43 बछर के दू टुरी मन के ये महतारी ये सोच के लगे ला अनदेखा कर दिस के कऊनो लकरी ले लाग गे होही. जनवरी 2020 के हल्का जड़कल्ला के मांझनिया वो हा लऊहा लऊहा लकरी धर के घर डहर रवाना होगे.
कुछेक बखत अपन दरवाजा मं ठाढ़े एक झिन रिश्तेदार ले गोठीवावत भुइंया मं गिर परिस. सुरु मं तीर-तखार के लोगन मन मानिन के कमजोरी के सेती ये ह बेहोस हो गे हवय, काबर वो बखत वो ह उपास करत रहिस.
“मोला बताय गे रहिस के वो ह बेहोस हो गे रहिस” जयश्री के 20 बछर के बड़े बेटी भाविका ह सुरता करत कहिथे. न तो वो अऊ न तो ओकर 14 बछर के छोटे बहिनी गौरी ह ये घटना ला होवत देखे रहिन, काबर का वो बखत वो मन अपन रिस्तेदार के घर मं रहिन. जब वो मन अपन परोसी अऊ रिस्तेदार मन ले ये घटना के बारे मं सुनिन जेन मन वो मं ला बताईन के जब जयश्री ला कुछेक बखत बाद होस आइस त ओकर हाथ कांपत रहिस. भाविका कथे, “कऊनो नई जानत रहिस का ओकर संग का होय रहिस.”
कऊनो जयश्री के घरवाला 53 बछर के मधुकर म्हात्रे ला खबर करथे, जेन ह घारपुरी द्वीप मं अपन खाय के दुकान मं बइठे रहिस. अरब सागर मं बसे ये द्वीप ह एलीफेंटा गुफा सेती जगजाहिर हवय. मुंबई शहर के तीर मं बसे ये ह यूनेस्को के विश्व धरोहर स्थल आय - इहाँ के चट्टान वास्तुकला ह 6 वीं ले 8 वीं शताब्दी ईस्वी पूर्व के आय - अऊ इहाँ हरेक बछर लाखों लोगन मन एला देखे बर आथेंय. ये द्वीप के आमदनी इहाँ अवेइय्या मन उपर आसरित हवय - ये मन टोपी, धूप के चश्मा, सुरता रखे के चिन्हा अऊ खाय के जिनिस बेंचथें, इहाँ के कुछेक बासिंदा मन गुफा देखाय के गाईड के बुता घलो करथें.
जेन हा पर्यटन के नक्सा मं प्रमुखता ले देखाय जाथे, उही द्वीप मं बसे घरपुरी गांव मं सरकारी अस्पताल के सुविधा नई ये. करीब दू बछर पहिले एक केंद्र बनाय गे रहिस तेन ह अब लापता हवय. गाँव के तीन बस्ती राजबंदर, शेटबंदर और मोरबंदर मं 1,100 लोगन मन रहिथें. इलाज सुविधा नई होय सेती ये मन डोंगा के सहारा लेय ला मजबूर रहिथें. ये ह न सिरिफ महंगा आय, इलाज मं देरी अऊ कुछेक मामला मं जानलेवा साबित हो सकत हवय.
मधुकर जयश्री ला उरण शहर ले जाय बर डोंगा धरे सेती घाट गे रहिस. फेर वोला एकर पहिली कि ले जाया जाय वो हा मरगे. मरे के आखिरी बखत मं ओकर मुंह ले झाग निकरत रहय, जेन हा सांप काटे के आरो देवत रहिस. ओकर तीर तखार के लोगन मन ओकर जउनि हाथ के मध्यमा उंगली मं बने चिन्हा न पहिचान ले रहिन, जेन मं सांप के काटे ले छेदा बने ह दिखत रहिस.
भाविका कहिथे के ये इलाका मं सांप-बिच्छू अऊ कीरा मन के काटना आम बात आय. महाराष्ट्र के रायगढ़ जिला (जेल रायगड घलो कहे जाथे) के उरण तालुका मं बसे गाँव के लोगन मन अइसने काटे ले दिगर मऊत मन ला बताइन जेन मन ला प्राथमिक इलाज नई मिले रहिस.
पाछू के 10 बछर मं, ये द्वीप मं इलाज के सुविधा नई होय सेती घटक नतीजा आगू मं आइस हवय जेन ला समे रहिते इलाज ले टाले जा सकत रहिस. वास्तव मं इहाँ कउनो दवा दुकान नई ये, अऊ इहाँ के बासिंदा मन बहिर जाय बखत जेन कुछु बिसोना हे तेन ला कर लेथें. घरापुरी ले जाय के एकच तरीका उरण तालुका ले रकसहूँ दिग मं जावत डोंगा मन आंय, धन एक डोंगा जेन ह उदती मं नवी मुंबई के न्हावा गांव तक ले जाथे. ये दूनो द ह र जाय मं आधा घंटा लग जाथे. द्वीप के बुड़ती मं रकसहूँ मुंबई मं कोलाबा तक ले डोंगा के सवारी मं एक घंटा ले जियादा लग जाथे.
एलीफेंटा गुफा के टूर गाइड, 33 बछर के दैवत पाटिल कहिथे, "हमर गाँव मं डॉक्टर धन नर्स ला देखे के कऊनो सवाल नई ये, हमन घरेलू इलाज करथन धन तऊन दवई के उपयोग करथन जेन हा हमर करा (घर मं) हो सकत हवय.” ओकर दाई वत्सला पाटिल, स्मारक इलाका के तीर एक ठन अलवा जलवा दुकान मं टोपी बेंचत रहिस जेकर ले महिना के 6 हजार कमाई कर लेट रहिस. कोविड महामारी के दूसर लहर मं, मई 20 21 मं, जब वो हा कोविड-19 के संक्रमन का लच्छन दिखाय ला सुरु करिस, त वत्सला ह दरद के दवई खाईस अऊ बने होय के उम्मीद रहिस. कुछेक दिन बाद, जब ओकर सरीर मं दरद कम होय के कऊनो आरो नई मिलिस त वो हा अपन बेटा संग एक ठन डोंगा मं बईठ गीन. दैवत कहिथें, "ये ह सबले खराब हालत आय के हमन ला सिरिफ द्वीप मं छोड़ देव.”
पाटिल ह घर ले निकले के घंटा भर बाद, रायगढ़ के पनवेल तालुका के गवाहन गाँव के स्वास्थ्य केंद्र मं पहुँचिन, जिहां खून के जाँच ले पता चलिस के ओकर हीमोग्लोबिन कमति रहिस. वत्सला घर लहुंट के आगे, फेर दूसर दिन ओकर हालत बिगड़ गे अऊ उल्टी होय ला लगिस. ये पईंत, वोला उहिच अस्पताल मं ले जाय ला परिस, अऊ जब वो हा एक ठन जाँच बर पहुंचिस त ओकर ऑक्सीजन के स्तर गिरत जावत रहिस, वो ह कोविड-19 के मरीज निकलिस. वोला इलाज बर पनवेल शहर के सरकारी अस्पताल पठोय गीस, जिहां 10 दिन बाद ओकर मऊत हो गे. दैवत कहिथे, "डॉक्टर ह कहिस ओकर फेफड़ा काम करना छोड़ दे रहिस.”
स्थानीय स्तर मं स्वास्थ्य सुविधा अऊ दवा असानी ले मिले रहे ले वत्सला अऊ जयश्री दूनो के नतीजा कुछु दूसर होय रतिस.
जयश्री के मऊत के महिना भर बाद, भाविका अऊ गौरी अनाथ हो गेंय, जब ओकर ददा मधुकर ह घलो चल बसिस. दूनो बहिनी के कहना आय के ओकर मऊत दिल के दऊरा परे ले हो गे रहिस. मधुकर ह सक्कर (मधुमेह) बीमारी के दवई खावत रहिस अऊ एक दिन बिहनिया भाविका वो ला घर के बहिर मं खून के उल्टी करत देखिस. ये परिवार ला वोला पानी के पार ले जाय अऊ नेरुल के एक निजी अस्पताल मं भर्ती कराय के बाद बिहनिया तक ले अगोरत रहे ला परिस - डोंगा ले मोरा अऊ फेर सड़क ले नेरुल जय तक मं एक घंटा ले जियादा समे लागथे. 20 दिन बाद 11 फरवरी, 2020 मं वो हा ये दुनिया ले चले गेय.
म्हात्रे परिवार कृषि कोली समाज ले आंथें, जेन मन ला महाराष्ट्र मं अन्य पिछड़ा वर्ग के रूप मं सूचीबद्ध करेगे हवय. दूनो बहिनी, भाविका अऊ गौरी, अब अपन जिनगी जिये बर अपन दाई-ददा के दुकान ला चलाथें.
*****
एलीफेंटा की गुफा मन ला देखे बर आय घारापुरी के घाट उतरे सैलानी मन अपन सुरता बर इहाँ के जिनिस मन ला बिसोय अऊ खाय ला इहाँ के दुकान मन ले होवत जाहीं. अइसने एक दुकान मं कटे कइनचा आमा, खीरा अऊ चॉकलेट के प्लेट सजाय. 40 बछर के शैलेश म्हात्रे बेचत रहिथे – जेन ला हरेक घाओ अपन परिवार चार झिन मन ले एक झिन के इलाज कराय बर अपन बूता छोड़े ला परथे. फिर वोला अपन एक दिन के बूता अऊ मजूरी सुरता आथे.ये हाल, हालेच सितंबर 2021 मं होइस जब ओकर 55 बछर का महतारी हीराबाई म्हात्रे ओद्दा चट्टान ले सरलगे अऊ ओकर गोड़ ह टूट गे. ओकर करा दरद के कऊनो दवई नई रहिस अऊ वो हा रतिहा भर छटपटावत रहिस. दूसर दिन वोला डोंगा मं उरण ले जाय ला परिस.
हीराबाई कहिथे, “अस्पताल (उरण मं) मं मोर गोड़ के अपरसन सेती 70 हजार रुपिया मांगिस. हमर करा ओतके नई रहिस एकरे सेती पनवेल (घंटा भर के दुरिहा) गेन, जिहां हमर ले ओतकेच रकम मांगे गीस. आखिर मं हमन (मुंबई के) जेजे अस्पताल पहुंचेन, जिहां फोकट मं इलाज करे गीस. मोला ये प्लास्टर उहिंचे लगाय गीस.” आखिर मं फोकट इलाज अऊ दवाई मिले के बाद घलो, ये परिवार आखिर मं इलाज, दवई अऊ आय-जाय मं 10 हजार रुपिया खरच करे ला परिस.
इहाँ कऊनो बैंक नई ये, एटीएम घलो नई ये, एकरे बर शैलेश ला अपन रिश्तेदार मन अऊ संगी मन ले उधार लेय ला परिस. वो हा अपन परिवार मं अकेल्ला कमैइय्या आय अऊ दूकान वाला घलो मजूरी मं जियादा नई देंय. परिवार हा पहिले ले इलाज के करजा 30 हजार रुपिया मं बोजाय रहिसे (कोविड -19 के इलाज सेती).
एक ठन गोड मं प्लास्टर चढ़े सेती वो हा चले फिरे नई सकत रहिस, तेकर चिंता हीराबाई करत रहिस.वो हा कहिस, "मंय ये प्लास्टर ला देखत रहेंव अऊ सोचत रहेंव के एकर जांचा अऊ हटाय बर मोला मुंबई कइसे जाय ला होही," वो हा कहिथे, "जंगल समझ के छोड़ दे हवय (इहाँ हमन ला ये जंगल मं छोड़ दे गेय हवय)."
सरपंच, बलिराम ठाकुर हा गाँव के जरूरत के बारे मं बताथे, जेन ह 2017 मं इहाँ इलाज बर अस्पताल सेती एक ठन याचिका उरण जिला परिषद मं दायर करे रहिस. “हमन आखिर मं एला शेटबंदर मं बनवायेन. फेर हमन ला अभू तक ले एक झिन डॉक्टर नई मिलिस हवय.” वो हा कहिथे. महाराष्ट्र मं ग्रामीण इलाका मं डॉक्टर के तैनाती के प्रतिशत सबले कम हवय - राज के सिरिफ 8.6 फीसदी डॉक्टर मनन गांव मं काम करथें. ये ह विश्व स्वास्थ्य संगठन अऊ पब्लिक हेल्थ फाउंडेशन ऑफ इंडिया द्वारा संयुक्त रूप ले प्रकासित भारत के स्वास्थ्य कार्यबल ऊपर 2018 के रिपोर्ट आय.
बलिराम घलो एक झिन स्वास्थ्यकर्मी के तैनाती के मांग करते रहे हवय, फेर वो हा कहिथे, ''इहां कऊनो रहे बर तियार नई ये. गांव मं सिरिफ हम लोगन ही नई, सैलानी मन ला घलो इलाज सुविधा के जरूरत हवय. एक ठन सैलानी जेन ह चढ़े के बखत गिर गेय अऊ वोला तुरते मुंबई ले जाय ला परिस.”
घरापुरी के बासिंदा मन के इलाज डॉ. राजाराम भोसले के हाथ मं हवय, जेन हा 2015 ले कोपरोली गांव के प्राथमिक स्वास्थ्य केंद्र मं तैनात हवंय. ओकर देखरेख मं 55 गाँव हवंय, अऊ अपन अस्पताल ले घरापुरी जाय मं एक अऊ आधा घंटा (सड़क अऊ डोंगा ले). वो हा कहिथें, "हमर करा नर्स मन हवंय जेन मन महिना मं दू पईंत उहाँ जाथें. अऊ कऊनो अपात हालत होथे त मोला खबर करथें.” वो हा कहिथे के अपन कार्यकाल के बखत कऊनो अपात इलाज के हालत के जानकारी नई ये.
कोपरोली अस्पताल के नर्स मन घरपुरी मं आंगनबाड़ी धन पंचइत दफ्तर मं मरीज मं ला देखथें. सारिका थेले, एक नर्स अऊ आरोग्य सेविका, 2016 ले गांव (अऊ दीगर15 गांव) के प्रभारी आयं. वो ह महिना मं दू बेर पोलियो के दवा पिलाय ला जाथें अऊ जवान महतारी मं ले मिलथें.
वो हा बताथे, "बरसात के समे मं इहाँ आय ला मुसकिल होते काबर ऊँचा लहर सेती डोंगा नई चलय.” वो हा कहिथे के घरापुरी मं रहना ओकर बर दिक्कत के सवाल आय. “मोर (जवान) लईका मन हवंय. वो मन कोन मेर पढ़हीं? अऊ मंय अपन कम मं इहाँ ले दूसर गाँव कइसने जाहूँ?”
घरापुरी मं पानी अऊ बिजली जइसने दीगर सुविधा मन हालेच मं मिले हवंय. 2018 तक, ये द्वीप मं सिरिफ महाराष्ट्र पर्यटन विकास निगम (एमटीडीसी) डहर ले जनरेटर ले बिजली देय जावत रहिस; वो घलो संझा 7 बजे ले रतिहा 10 बजे तक ले. इहाँ 2019 मं पानी के लाइन आइस. ये द्वीप के इकलोता इस्कूल बंद कर दे गे हवय.
सुविधा नई मिलय सेती, ये अचरज के बात नई आय के गर्भवती माइलोगन मन अपन तय तारीख ले कुछेक महिना पहिले अपन गाँव ला छोड़ देथें, काबर के वो मन कऊनो खतरा उठाय ला नई चाहेंय. कतको मन अपन गरभ के आखिरी कुछेक महिना मं द्वीप ला छोड़ के अपन रिस्तेदार के संग चले जाथें धन भाड़ा मं कमरा लेके रहिथें, दूनो हालत मं अऊ खरचा होथे. इहाँ तक के लोगन मन के कहना आय के इलाज अऊ ताजा सब्जी-दाल के तलास हवय जेकर जरूरत गर्भवती माई लोगन ला परथे.
2020 मं लॉकडाउन के बखत, गर्भवती माईलोगन मन अस्पताल तक ले पहुंचे नई सकिन काबर डोंगा मन चलत नई रहिन. उही बछर मार्च मं जब लॉकडाउन के घोसना करे के तेन बखत 26 बछर के क्रांति घरत तीन महिना के गरभ मं रहिस अऊ आय जाय के जम्मो साधन बंद रहिस. वो ह टईम के टईम जाँच नई करवाय सकत रहिस अऊ कहय के गरभ ले जुरे कतको परेशानी सहन ले बहिर रहिस. वो हा अपन पीरा ला बतावत कहिथे, “मोला अपन हालत ला समझाय बर एक झिन डॉक्टर ले फोन मं बात करे ला परिस.”
संध्या भोइर ला मुंबई के एक अस्पताल के रद्दा मं डोंगा मं अपन पहिली लईका के जचकी सुरता हवय. 30 बछर पहिले के बात आय, अऊ इहाँ के एक ठन दाई (जचकी करेईय्या माईलोगन) हा लईका के जनम होय सेती लगे रहिस. उछाल मारत डोंगा मं जचकी होवय ला सुरता करत हँसत कहिथे, मंय जम्मो ला भगवान ऊपर छोड़ दे रहेंय. 10 बछर पहिली गाँव मं दू ठन दाई रहिन, फेर समे के संग, संस्थागत जन्म अऊ राज सरकार ले मिले पइसा के मदद सेती वो मन के अब पूछ परख कमती होवत जात हवय.
गांव मं दवई के दुकान नई होय ले इहाँ के बासिंदा मन ला आगू के ला सोचे ला मजबूर होय ला परथे. वो ह कहिथे, “मंय महिना भर के दवई मन ला रखहूँ, भले वोकर कुछेक दिन के जरूरत परय, काबर के हमन नई जानन के हमन फेर दवई लेय ला अस्पताल लहुंट के आय सकबो.” क्रांति अऊ ओकर घरवाला सूरज, एग्री कोली समाज ले आथे अऊ घरापुरी मं एक ठन नानकन किराना दुकान चलाथे, कोविड-19 लॉकडाउन ले पहिली वो हा करीबन 12 हजार कमावत रहिस.
गरभ के छै महिना होते सात क्रांति ह उरण तालुका के नवीन शेवा गांव मं अपन भाई के घर चले गे. वो हा कहिथे, “मंय पहिली नई गेंय काबर बीमारी (कोविड -19) के चिंता लगे रहिस. मोला लागिस के वो ह घरापुरी मं जियादा सुरच्छित हवय, अऊ मंय घलो अपन भाई ऊपर बोझा बने ला नई चाहत रहेंय.”
ओ हा जाय के डोंगा भाड़ा 300 रुपिया दीस जेन हा दूसर दिन मनन ले 10 गुना जियादा रहिस. वो मन एकर चिंता करत रहिन के सरकारी अस्पताल मं कोरोना मरीज होय ले उहाँ जाना खतरा हो सकत हवय, एकरे सेती वो मन निजी अस्पताल मं जाय के फइसला करिन, इहाँ अपरेसन अऊ दवई मं 80 हजार खर्चा हो गे. क्रांति कहिथे, “ये ह डॉक्टर के फीस, जाँच अऊ दवई मं चले गेय.” ओ बखत वो अऊ सूरज ह अपन बचत ला खरचा करिन.
क्रांति ह प्रधानमंत्री मातृ वंदना योजना (पीएमएमवीवाई) के पात्र आय, जेन ह गर्भवती माई लोगन अऊ अपन दूध पिवावत महतारी मन के स्वास्थ्य मं सुधार सेती केंद्र सरकार डहर ले योजना आय.
वोला एकर बर 5,000 रुपिया मिलना चाही, फेर 2020 में एकर बर आवेदन करे के बाद घलो क्रांति ला अभू तक ले रकम मिले नई ये, ये ह साबित करथे के घारपुरी के बासिंदा मन बर सरकार डहर ले इलाज के उदासीनता कऊनो एके पच्छ मं बंधे नई ये.
अनुवाद: निर्मल कुमार साहू


c: text/html

text:
जशपुर। जिला म तीन दिन ले लगातार होवत मूसलाधार बारिस ह अफसर मन के पोल खोल के रख दीस हे। ये बारिस ले बेलसुंगा जलाशय के मुख्य नहर म बने पुलिया टूटके बह गिस। पुलिया टूटे ले करीबन 10 गांव के संपरक जिला मुख्यालय ले कट गे। अब इहां के निवासी मन ल परेसनी के सामना करना पड़त हे। मामला कुनकुरी ब्लॉक के बेलसुंगा के हे, जिहां 20 लाख के लागत ले बने पूल बारिस के पानी ले टूटके बहिगे। अब स्थानीय लोगन ल रोज के उपयोग के वस्तु मन बर 12 किलोमीटर के लंबा रास्ता तय कर के रनपुर आना पड़त हे। स्कूली लइका मन ल घलो लंबी दूरी तय करना पड़त हे। अफसर मन के भ्रष्टाचार के सजा अब ग्रामीन मन अउ लइका मन ल मिलत हे।
अफसर मन करिन भ्रस्टाचार… जेला गांववाले अउ लइका मन ह भुगतत हे…. वजह जानव
जशपुर। जिला म तीन दिन ले लगातार होवत मूसलाधार बारिस ह अफसर मन के पोल खोल के रख दीस हे। ये बारिस ले बेलसुंगा जलाशय के मुख्य नहर म बने पुलिया टूटके बह गिस। पुलिया टूटे ले करीबन 10 गांव के संपरक जिला मुख्यालय ले कट गे। अब इहां के निवासी मन ल परेसनी के […]

robotstxt: allowed

filter: keep


text:
रायपुर। छत्तीसगढ़ विधासभा चुनाव मन म मिले करारी हार के बाद बहुजन समाज पार्टी के प्रदेस अध्यक्ष ओम प्रकाश बाचपेयी ल पद ले हटा देय गिस। ओखर जगह हेमंत पोयाम ल नवां प्रदेस अध्यक्ष नियुक्त करे गेहे। पोयाम के संगे संग विधायक केशव चंद्रा ल प्रदेस उपाध्यक्ष अउ दाऊराम रत्नाकर ल प्रदेस प्रभारी बनाय गेहे। […]
भिलाई। भिलाई स्टील प्लांट हादसा मामला म पुलिस ह सख्ती बरतत हुए कार्रवाई सुरू कर दीस हे। पुलिस ह अधिकारी-ठेकेदार समेत 27 लोगन ल गेरफ्तार करिन हे। पुलिस के इस कार्रवाई ले बीएसपी म हड़कंप मचे हुए हे। बीएसपी म लगातार हादसा होवत हवय। प्लांट म इस बथर म 4 अउ पाछु साल एक बड़ा […]
रायपुर। जनता कांग्रेस छत्तीसगढ़ अउ बहुजन समाज पार्टी ह आगामी विधानसभा चुनाइ बर गठबंधन के ऐलान कर दिस हे। आज जेसीसीजे सुप्रीमो अजीत जोगी ह उन 35 सीट के ऐलान कर दिस। जेमा बसपा चुनाइ लड़ही। छत्तीसगढ़ म जोगी के पार्टी 55 सीट मन म त बहुजन समाज पार्टी 35 सीट ले चुनाइ लड़ही। जोगी […]


text:
सूरजपुर । सहर के अजब नगर के हाई स्कूल के तुगलकी फरमान ले 11 लइका के भविस्य खतरा म हे। काबर कि ये लइका मन ल 10वीं म अच्छा नंबर ले पास होए के बाद स्कूल ले टीसी देके निकाल दे गिस। ये लइका मन के अपराध अतका हे, कि एमन 5 महीना पहिली स्कूल के ब्यवस्था अऊ पढ़ाई नइ होए ल लेके जिला सिक्षा अधिकारी ले सिकायत करे रहिस। ये बात स्कूल प्रबंधन ल अतका बुरा लगिस कि बिना कउनो सूचना के ये लइका मन ल स्कूल ले निकाल दिस। एला स्कूल के प्रिंसिपल ह अनुसासनहीनता के मामला बताइस। अभिभावक मन के डाहर ले मामला के सिकायत करे म जिला सिक्षा अधिकारी ह जांच करके लइका मन ल स्कूल म प्रवेस दे के बात करत हे।
लइका मन अधिकारी ले सिकायत करिस त दे प्रबंधन ह दीस टीसी
सूरजपुर । सहर के अजब नगर के हाई स्कूल के तुगलकी फरमान ले 11 लइका के भविस्य खतरा म हे। काबर कि ये लइका मन ल 10वीं म अच्छा नंबर ले पास होए के बाद स्कूल ले टीसी देके निकाल दे गिस। ये लइका मन के अपराध अतका हे, कि एमन 5 महीना पहिली स्कूल […]
Related Posts
Nothing found!
It looks like nothing was found here!


text:
रायपुर। पूर्व मुख्यमंत्री अजीत जोगी अउ छत्तीसगढ़ जनता कांग्रेस (जे) के संस्थापक ह शुक्रवार बिहनिया 9 बजे दिल्ली म केंद्रीय निर्वाचन आयोग के कार्यालय पहुंचिन। उहां उमन ह चुनाव चिन्ह हल जोतता किसान बर आवेदन लगाइस हे। येखर पहिलि नारियल चिन्ह के मांग करे रिहिस हे, लेकिन चिन्ह पहिलि ले आबंटित हो जाय के कारण नइ दे गिस। जोगी ह निर्वाचन सदन म कार्यालय खुलत ही चुनाव चिन्ह आवंटन बर पहिली आवेदन प्रस्तुत कर दिस। मिले जानकारी म, जोगी ह चुनाव चिन्ह बर ‘खेत जोतते किसान ल प्राथमिकता दे हे। ओकर बाद दूसर चिन्ह रखे गे हे, येमा नारियल घलो सामिल हे।
अब हल जोतता किसान बर आवेदन लगाइस हे जोगी कांग्रेस ह
रायपुर। पूर्व मुख्यमंत्री अजीत जोगी अउ छत्तीसगढ़ जनता कांग्रेस (जे) के संस्थापक ह शुक्रवार बिहनिया 9 बजे दिल्ली म केंद्रीय निर्वाचन आयोग के कार्यालय पहुंचिन। उहां उमन ह चुनाव चिन्ह हल जोतता किसान बर आवेदन लगाइस हे। येखर पहिलि नारियल चिन्ह के मांग करे रिहिस हे, लेकिन चिन्ह पहिलि ले आबंटित हो जाय के कारण […]


text:
रायपुर। मध्यप्रदेश के बाद अब छत्तीसगढ़ म भी महतारी एक्सप्रेस 102 अउ संजीवनी 108 के कर्मचारी मन ह अनिश्चितकालीन हड़ताल म जाए के ऐलान कर दिस हे। कर्मचारी मन ह शासन ल 5 अप्रैल तक मांग मन ल पूरा करे के मोहलत देवत हुए कहिन कि यदि उंखर मांगें तय समय म पूरी नइ करे जाही तो प्रदेश के सबले महत्वपूर्ण सेवा माने जाने वाले एंबुलेंस के पहिया थम जाही। दरअसल संजीवनी 108 अउ महतारी एक्सप्रेस 102 के कर्मचारी वेतन विसंगति के मांग ल लेकर आंदोलनरत हे।
ग्रामीन मन नंदकुमार साय ले भुइंया के मुद्दा ल लेके करिन सिकायत
रायगढ़ जिला के सराईटोला म अनुसूचित जाति जनजाति आयोग के अध्यक्ष नंदकुमार साय ह महाराष्ट्र पॉवर जनरेशन कोलमाइंस के बिरोध के समर्थन करिस। असल म ग्रामीन मन नंदकुमार साय ले भुइंया के मुद्दा ल लेके सिकायत करिन। जेकर उपर आयोग के अध्यक्ष नंदकुमार साय ह ग्रामीन मन के बात ल गंभीरता ले लेके कहिस कि एकर बर जिला प्रसासन, सासन स्तर के अधिकारी अऊ कमीसन के अधिकारी मन के उपस्थिति म पूरा बातचीत करही। उहें छत्तीसगढ़ के पूर्व मंत्री सत्यानंद राठिया घलो महाराष्ट्र पॉवर जनरेशन के कोल माइंस के जमके बिरोध करिस।ओहर कहिस कि क्षेत्र के जनता पहिली नासमझी म अपन क्षेत्र म कोल माइंस ल आए बर दे दिन, फेर अब जनता जाग गे हे।
11 लाख के ठगी करइया आरोपी दंपति गिरफ्तार
रायपुर म सर्राफा कारोबारी ले फिल्मी अंदाज म 11 लाख के ठगी करइया आरोपी दंपति ल पुलिस ह गिरफ्तार कर ले हे। आरोपी दंपति तंत्र-मंत्र ले बीमारी के इलाज करे के झांसा देके ठगी के घटना ल अंजाम दिस हे। पुलिस ह मामला के खुलासा करत हुए बताइस कि कारोबारी के पत्नी ले आरोपी दंपति ह तंत्र मंत्र ले बीमारी ठीक करे के नाव म जेवरात अऊ रकम ले रिहिस, अऊ जब पति के बीमारी ठीक नइ होइस, तब ओहर रकम वापस मांगिस, त घर छोड़के चेन्नई फरार हो गिस। पीड़ित के सिकायत म पुलिस ह आरोपी मन ल चेन्नई ले गिरफ्तार करे हे।
गरियाबंद जिला म मिड डे मील बेवस्था म खामी
गरियाबंद जिला म मिड डे मील के मॉनिटरिंग के कउनो बेवस्था नइ हे। महिला समूह के सदस्य मन अपन समझ ले लइका मन ल खाना बनाके खवाथे। एकर परिनाम कई दरि लइका मन फूड पॉईजनिंग के रुप म भुगत चुके हे। खाद्य सुरक्षा बिभाग के अधिकारी पंजीयन के नियम तो बतात हे, फेर एकर बर खाली एक पत्र जारी करे। एकर बाद अपन जिम्मेवारी ले पल्ला झाड़त हे। अइसन हाल सिक्षा बिभाग के घलो हे।
सीईओ उपर बीजेपी के प्रचार करे के आरोप
धमतरी म जनपद सीईओ उपर बीजेपी के प्रचार करे के आरोप लगे हे। मामला म कांग्रेस ह जिला प्रसासन ले सिकायत घलो दर्ज कराए हे, फेर अब तक कउनो कार्रवाई नइ होइस हे। जेकर उपर कांग्रेसी मन दू दिन म कार्रवाई नइ होए म कलेक्ट्रेट के घेराव करके उग्र आंदोलन के चेतावनी दिन हे। असल म धमतरी म बीजेपी के जनसंपर्क अभियान जोर सोर म चलत हे। उहें अभियान बर बकायदा रोड मैप घलो तइयार करे गे हे। कांग्रेसी मन के आरोप हे कि प्रसासनिक पद म रहत पार्टी के कार्यक्रम के प्रसार आपत्तिजनक हे।


text:
इतवार के दिन आय अऊ बिहनिया के 10.30 बजे हवय. हनी धंधा सेती तियार होवत हवंय. ड्रेसिंग टेबिल के आगू ठाढ़े, वो ह लाली लिपस्टिक लगाथें. वो ह कहिथें, “ये सूट के संग बढ़िया करके मेल खाही.” येकर बाद, वो ह अपन सात बछर के बेटी ला खवाय सेती पराथें. ड्रेसिंग टेबिल ऊपर कुछु मास्क अऊ एक जोड़ी इयरफोन लटकत हवय. सिंगार अऊ मेकअप के समान टेबल मं बिखरे हवंय, फेर दरपन मं खोली के एक कोंटा मं लटकत देवी-देंवता अऊ रिस्तेदार मन के फोटू दिखत हवंय.
हनी (बदले नांव), नई दिल्ली के मंगोलपुरी इलाका के एक ठन बस्ती मं अपन एक खोली के घर ले करीबन दू कोस दुरिहा, एक होटल मं अपन ग्राहेक करा जाय ला तियार होवत हवंय. वो ह करीबन 32 बछर के हवंय अऊ धंधावाली आंय, जऊन ह राजधानी के नांगलोई जाट इलाका मं काम करथें. वो ह हरियाणा के देहात इलाका के मूल बासिंदा आंय. वो ह बताथें, “मंय 10 बछर पहिली आय रहेंव अऊ अब इहिंच के हवंव. फेर मोर जिनगी दिल्ली आय के बाद ले दुरभाग के चक्कर मं फंसे हवय.”
कइसने दुरभाग?
बनावटी हँसी हंसत हनी कहिथें, “चार गरभपात त बहुत बड़े बात आय! ये सब्बो कुछु अइसने बखत मं होइस जब मोला खवाय, मोर देखभाल करे अऊ मोला अस्पताल लेय ला कऊनो नई रहिस.” वो ह ये कहे ला चाहत रहय के अपन बलबूता मं वो ह एक लंबा बखत गुजारे हवंय.
वो ह बताथें, “इही एक कारन रहिस के मोला ये धंधा करे ला परिस. मोर करा खाय अऊ अपन लइका ला खवाय सेती पइसा नई रहिस, जऊन ह मोर गरभ मं रहिस. मंय पांचवीं बेर गरभ धरे रहेंव. मोर घरवाला मोला वो बखत छोर दे रहिस, जब मंय दू महिना के गरभ ले रहेंव. मोर बीमारी ले उपजे एक के बाद एक कतको घटना के बाद. मोर मालिक ह मोला प्लास्टिक के डब्बा बनाय के तऊन कारखाना ले निकार देय रहिस जिहां मंय बूता करत रहेंव. मंय उहां 10,000 रूपिया महिना कमावत रहंय.”
हरियाणा मं हनी के दाई-ददा मन 16 बछर के उमर मं ओकर बिहाव कर दे रहिन. वो अऊ ओकर घरवाला कुछेक बछर उहिंचे रहिन जिहां वो ह ड्राइवरी करत रहिस. जब वो ह करीबन 22 बछर के रहिस, तब दूनो दिल्ली आ गीन. फेर ओकर दरूहा घरवाला अक्सर गायब रहे ला लगिस. वो ह कहिथें, “वो ह महिनों दिन सेती चले जावय. किहाँ ? मोला नई पता. वो ह अब ले घलो अइसने करथे अऊ कभू नई बतायेव. बस दीगर माईलोगन के संग दुरिहा चले जाथे अऊ सिरिफ तभे लहूँट के आथे, जब ओकर करा पइसा नई होवय. वो ह फ़ूड सर्विस डिलवरी एजेंट के काम करथे अऊ अधिकतर पइसा खुदेच खरचा कर देथे. मोर चार बेर गरभपात होय के माई कारन इहीच रहिस. वो ह मोर सेती न त जरूरी दवई लेके आवत रहय अऊ न त बने खाय पिये के. मंय बनेच दुब्बर मसूस करत रहेंव.”
अब हनी ह अपन बेटी के संग मंगोलपुरी मं अपन घर मं रहिथें, जेकर महिना के भाड़ा 3,500 रूपिया देथें. ओकर घरवाला ओकर संगेच मं रहिथे, फेर कुछु महिना बीते फिर ले गायब हो जाथे. वो ह बताथें, “अपन नऊकरी चले जाय के बाद गुजर बसर करे के कोसिस करेंव, फेर अइसने होय नई सकिस. ओकर बाद मोला गीता दीदी ह धंधा करे के बारे मं बताइस अऊ मोला पहिली ग्राहिक दिलवाइस. मंय जब धंधा करे सुरु करेंव, तब मंय पांच महिना के गरभ ले रहेंव अऊ करीबन 25 बछर के रहेंव.” हमन ले बात करत वो ह अपन बेटी ला खवावत रहय. हनी के बेटी एक निजी अंगरेजी इस्कूल मं कच्छा 2 मं पढ़थे, जेकर फीस 600 रूपिया महिना हवय. लॉकडाउन के बाद ले, नोनी ला हनी के फोन ले ऑनलाइन पढ़ई करथे. ये उही फोन आय जऊन मं ओकर ग्राहेक मन ओकर ले बात करथें.
हनी ह जोर ले हांसत कहिथे, “धंधावाली के काम करे ले मोला घर के भाड़ा, खाय पिये अऊ दवई बिसोय सेती भरपूर पइसा मिले लगिस. मंय सुरु बखत महिना भर मं करीबन 50,000 रुपिया कमायेंव. तब मंय जवान अऊ सुंदर रहेंव, अब मंय मोटी हो गे हवंय. मंय सोचे रहेंव के लइका ला जनम देय के बाद ये धंधा करे ला छोर दिहूँ अऊ कऊनो बने काम बूता खोजहूँ, चाहे वो घर के काम धन झाडू पोंछा लगाय के काबर नई होवय, फेर मोर किस्मत मं कुछु अऊ बदे हवय.”
हनी कहिथें, “मंय अपन गरभ धरे बखत घलो धंधा करे बर बनेच आतुर रहेंव, काबर मंय पांचवा गरभ के पात होय ला नई चाहत रहेंव. मंय अपन अवेइय्या लइका ला सबले बढ़िया खाय पिये अऊ दवई देय ला चाहत रहेंव, येकरे सेती मंय गरभ के नौवां महिना मं घलो ग्राहेक ला खुस करेंव. ये भारी पीरा ले भरे रहय फेर मोर करा कऊनो चारा नई रहिस. मोला बिल्कुले पता नई रहिस के येकर ले मोर जचकी मं भारी दिक्कत पइदा हो जाहीं.”
लखनऊ के स्त्री रोग विशेषज्ञ, डॉक्टर नीलम सिंह ह PARI ला बताइस, “गरभ के आखिरी 3 महिना मं देह संबंध बनाय ले माइलोगन सेती कतको किसिम ले खतरा ले भरे हो सकत हवय. येकर ले झिल्ली फट सकथे अऊ वो ला यौन संचारित रोग (एसटीडी) हो सकत हवय. वोला बखत ले पहिली जचकी के पीरा हो सकत हवय अऊ लइका ला घलो एसटीडी हो सकत हवय. अऊ गर गरभ के सुरू के दिन मं अक्सर देह सम्बन्ध बनाय जाय त येकर ले गरभपात हो सकत हवय. धंधावाली अधिकतर माईलोगन मन गरभ धरे ले बचथें. फेर गरभ धरे के बाद घलो धंधा करत रहिथें, त ये ह कभू-कभू देरी ले (गरभपात सेती सुरच्छित समे मं देरी) अऊ असुरच्छित गरभ पात के कारन घलो बन सकथे अऊ ओकर जनम करे के सेहत ला खतरा मं डार सकत हवय.”
हनी बताथें, “सहन ले बहिर खुजरी अऊ दरद के बाद, एक बेर जब मंय सोनोग्राफी सेती गेंय. त मोला पता चलिस के मोर जांघ मन मं, पेट के तरी के हिस्सा मं एक दूसर किसिम के एलर्जी अऊ जोनि मं सूजन रहिस. मोला जतक दरद होवत रहय अऊ ओकर इलाज कराय मं जतका पइसा खरचा होवत रहिस, वोला सोच के मंय खुदे ला मार देय ला चाहत रहेंव.” डॉक्टर ह वोला बताय रहिस के ये यौन संचारित रोग आय. वो ह कहिथें, “फेर, मोर ग्राहेक मन ले एक झिन ह मोला मन ले सहारा दीस अऊ पइसा के मदद करिस. मंय डॉक्टर ला कभू अपन धंधा के बारे मं नई बतायेंव. ओकर ले दिक्कत होय सकत रहिस. वो मन गर मोर घरवाला ला मिलवाय सेती कहे रतिन, त मंय अपन ग्राहेक ला ओकर तीर ले जातेंव.”
हनी कहिथें, “तऊन मनखे के सेती मंय अऊ मोर बेटी आज बने हवन. वो ह मोर इलाज के आधा खरचा ला उठाइस. तब मंय फइसला करेंव के मंय ये धंधा ला करत रहिहों.”
नेशनल नेटवर्क ऑफ़ सेक्स वर्कर्स (एनएनएसडब्ल्यू) के समन्वयक किरण देशमुख कहिथें, “कतको संगठन वो मन ला कंडोम अपनाय के महत्तम ला बताथें. फेर, धंधावाली माइलोगन मन के खुदेच गरभपात करवाय ह, अपन आप गरभपात के तुलना मं जियादा आम आय. फेर वो मन जब सरकारी अस्पताल मन मं जाथें, त उहाँ के डॉक्टर घलो ओकर धंधा के बारे मं जाने के बाद घलो वो मन डहर धियान नई देवंय.”
डॉक्टर मन ला कइसने पता चलथे?
देशमुख ह, महाराष्ट्र के सांगली मं वैश्या अन्याय मुक्ति परिषद (वीएएमपी) के अध्यक्ष घलो हवंय. वो ह कहिथें, “वो स्त्री रोग विशेषज्ञ आंय. वो ह जब वोमन के पता-ठिकाना पूछथें त जान जाथें के माइलोगन ह कऊन इलाका के आय, त वो मन ला मालूम चलेच जाथे, फिर माइलोगन मन ला [गरभपात कराय सेती] तारीख देय जाथे, जऊन ह अक्सर रुकत जावत रहिथें. अऊ कतको बेर, डॉक्टर मन आखिर मं बता देथें के गरभपात होय नई सकय, ये कहत के : ‘तंय [गरभ के] चार महिना ला बिता डरे हस अऊ अब गरभपात गैर कानूनी होही’.”
बनेच अकन माईलोगन मन सरकारी अस्पताल मन मं कऊनो किसिम के इलाज ले बचथें. संयुक्त राष्ट्र विकास कार्यक्रम के तस्करी अऊ एचआईवी/एड्स परियोजना के 2017 के रिपोर्ट के मुताबिक, करीबन “50 फीसदी धंधावाली [जेकर नो राज मं सर्वेक्षण करे गे रहिस] मन सरकारी अस्पताल मन मं जचकी ले पहिली के देखभाल अऊ जचकी करवाय जइसने इलाज ले मना कर दीन.” येकर कारन मं जचकी के मामला मं बदनामी के डर, सोच, अऊ तुरते जरूरत वगेरा सामिल हवंय.
अजीत सिंह कहिथें, “ये धंधा के सीधा संबंध जनम करे के सेहत ले हवय.” अजीत, वाराणसी के गुड़िया संस्था के संस्थापक अऊ निदेशक हवंय. ओकर संस्था 25 बछर ले जियादा बखत ले यौन सोसन सेती होवेइय्या मानव तस्करी के खिलाफ लड़त हवय. दिल्ली के जीबी रोड इलाका मं माइलोगन मन के मदद करेइय्या संगठन मन के संग काम कर चुके अजीत सिंह के कहना आय के ओकर अनुभव ले “धंधा करेइय्या 75-80 फीसदी माइलोगन मन मं प्रजनन सेहत ले जुरे कऊनो न कऊनो दिक्कत जरुर होथे.”
नांगलोई जाट मं, हनी कहिथें, “हमर करा हर किसिम के ग्राहक हवंय. एमबीबीएस डॉक्टर ले लेके पुलिसवाला, पढ़ेइय्या लइका ले के रिक्सा चलेइय्या, वो सब्बो हमर करा आथें. जवान होय ले हमन सिरिफ ओकरे संग जाथन जऊन मन बने पइसा देथें. फेर जइसे-जइसे हमर उमर होवत जाथे, हमन छांटे ला छोर देथन. असल मं, हमन ला ये डॉक्टर अऊ पुलिसवाला मन के संग बढ़िया रिस्ता बना के राखे ला परथे. पता नई कब वो मन के जरूरत पर जाय.”
वो ह अब महिना मं कतक कमाथे?
हनी कहिथें, “गर हमन ये लॉकडाउन के बखत ला छोड़ देवन, त मंय महिना भर मं करीबन 25,000 रूपिया कमावत रहेंय. फेर ये ह एक अनुमान आय. पइसा, ग्राहेक के कारोबार के अधार ले अलग-अलग होथे. ये बात मं घलो तय होथे के हमन (ओकर संग) सरी रात रहिथन धन सिरिफ कुछेक घंटा. ग्राहक ऊपर संका होय ले हमन ओकर संग होटल मं नई जावन, वो ला अपन घर बलाथन. फेर मंय नांगलोई जाट मं गीता दीदी के इहाँ ले आथों. मंय हर महिना के कुछेक रात अऊ दिन सेती इहाँ रहिथों. ग्राहेक मोला जतक पइसा देथे वोकर आधा हिस्सा वो ह लेथे. ये ओकर कमीसन आय.” वो बताथें के रकम अलग-अलग होथे, फेर सरी रात सेती ओकर कम से कम कीमत 1,000 रूपिया होथे.
करीबन 40 बछर के गीता, अपन इलाका मं धंधावाली मन के रखवारिन आंय. वो घलो देह व्यापार मं हवंय, फेर खास करके दीगर माइलोगन ला अपन खोली देके अऊ ओकर मन ले कमीसन लेके अपन जिनगी के गुजारा करथें. गीता कहिथें, “मंय जरुरतमन्द माईलोगन मन ला ये काम मं लाथों अऊ जब वो मन करा काम करे के जगा नई होवय, त मंय अपन खोली देथों. मंय वो मन ले वो मन के कमई के सिरिफ 50 फीसदी लेथों.”
हनी कहिथें, “मंय अपन जिनगी मं बनेच कुछु देखे हवंव. प्लास्टिक के कारखाना मं काम करे ले लेके निकारे जाय तक (काबर मोर घरवाला ह मोला छोर देय रहिस); अऊ अब ये फंगल संक्रमन ले लेके जोनि के संक्रमन तक, जेकर संग मंय जीवत हवंव; अब ले घलो येकर दवई खावत हवंव. अइसने लागथे के मोर किस्मत मं इही बदे हवय.” ये बखत हनी के घरवाला घलो वोकर अऊ बेटी के संग रहत हवय.
का वो ह ओकर धंधा के बारे मं जानथे?
हनी कहिथे, “बने अच्छा तरीका ले. वो सब्बो कुछु जानथे. अब वोला मोर कमई मं आसरित रहे के बहाना मिल गे हवय. अतकेच नई, आज त वो ह मोला होटल छोड़े ला जावत हवय. फेर मोर दाई-ददा [वो मन किसान परिवार ले हवंय] ये बारे मं नई जानंय. अऊ मंय वो मन ला कभू जाने ला घलो नई देवंव. वो बनेच सियान हो गे हवंय, हरियाणा मं रहिथें.”
वीएएमपी अऊ एनएनएसडब्ल्यू, दूनो के पुणे मं बसे क़ानूनी सलाहकार आरती पाई कहिथें, “अनैतिक व्यापार (निवारण), 1956 के तहत, 18 बछर ले जियादा उमर के कऊनो घलो मनखे सेती धंधावाली के कमई मं जिनगी गुजारे ह अपराध आय. ये मं धंधावाली माइलोगन के संग रहेइय्या अऊ कमई ऊपर आसरित बड़े उमर के लइका मन, संगी/घरवाला, अऊ दाई-ददा सामिल हो सकत हवंय. अइसने मइनखे ला सात बछर के जेल के सजा घलो हो सकत हवय.” फेर, हनी डहर ले अपन घरवाला के खिलाफ कार्रवाई करवाय के बहुते जियादा अंदेसा नई ये.
वो ह कहिथें, “लॉकडाउन खतम होय के बाद मंय पहिली बेर कऊनो ग्राहक ले मिले जावत हवंव. ये दिन मं सायदे कऊनो ग्राहेक मिलथे धन बिल्कुले घलो नई मिलय. अब जऊन लोगन मन ये महामारी बखत घलो हमर करा आथें तेकरे मन के ऊपर जियादा भरोसा करे नई जाय सकय. येकर पहिली, हमन ला सिरिफ एचआईवी अऊ दीगर [यौन संचारित] रोगन ले बांचे सेती चेत होके रहे ला परत रहिस. अब ये कोरोना घलो आगे हवय. ये पूरा लॉकडाउन हमर बर सराप रहिस. कऊनो कमई नई होवत रहिस अऊ हमर बचाय सब्बो पइसा सिरा गे हवय. दू महिना ले मंय अपन दवई [फफूंद रोधी क्रीम अऊ मलहम] घलो नई लाय सकेंव, काबर जियें बर खाय के खरचा ला बड़े मुस्किल ले उठाय सकेन. ये बतावत वो ह अपन घरवाला ला फटफटी बहिर निकारे अऊ होटल पहुंचाय सेती कहिथें.
पारी अऊ काउंटरमीडिया ट्रस्ट के तरफ ले भारत के गाँव देहात के किशोरी अऊ जवान माइलोगन मन ला धियान रखके करे ये रिपोर्टिंग ह राष्ट्रव्यापी प्रोजेक्ट ' पापुलेशन फ़ाउंडेशन ऑफ़ इंडिया ' डहर ले समर्थित पहल के हिस्सा आय जेकर ले आम मइनखे के बात अऊ ओकर अनुभव ले ये महत्तम फेर कोंटा मं राख देय गेय समाज का हालत के पता लग सकय.
ये लेख ला फिर ले प्रकाशित करे ला चाहत हवव ? त किरिपा करके [email protected] मं एक cc के संग [email protected] ला लिखव
जिज्ञासा मिश्रा ठाकुर फैमिली फाउंडेशन ले स्वतंत्र पत्रकारिता अनुदान के माध्यम ले सार्वजनिक स्वास्थ्य अऊ नागरिक स्वतंत्रता ऊपर लिखथें.ठाकुर फैमिली फाउंडेशन ह ये रिपोर्ताज के बिसय मं कऊनो संपादकीय नियंत्रण नई करे हवय.
अनुवाद: निर्मल कुमार साहू


text:
राजनांदगांव। जिला के सबले दुरगम अउ नक्सल चुनवती ले ग्रसित लिमऊटोला-मलैदा-जुरलाखार सड़क के सपना झटकन पूरा होय ल जात हे। अलकरहा विषम भूगोलिक हालत अउ नक्सल चुनवती के नजर ले ये क्षेत्र म सड़क बर एक-एक इंच म काम करना कठिन हे, उहिचे पुलिस अउ अर्धसैनिक बल के जवान मन के सुरक्षा म अउ इंजीनियर मन व मजदूर मन के अलकरहा मेहनत ले 9.40 किमी के काम पूरा कर ले गिस हे। बारसात के दिन म शेष दुनिया ले चार महीना ले कटे रहय्या दस गाँव के लोगन बर ये सड़क जीवनरेखा साबित होवत हे। खैरागढ़ अउ छुईखदान ब्लाक के ये गांव मन ह पहिली कोनो रद्दा नइ रिहिस हे। बइला गाड़ी बर पैसेज रिहिसहे। जेला छत्तीसगढ़ी म लोग मन ह गाड़ा रवान कहिथे। सांसद अभिषेक सिंह ले ये गाँव मन के लोग मन मिलिस तो उमन ल भरोसा दिलाए गिस कि कइसनो भी विषम परिस्थिति हो, ये गाँव मन ल जोड़े के कराय सुरू करे जाही।
ओ बखत के कलेक्टर मुकेश बंसल हआईएपी व बीआरजीएफ मद ले 6.30 करोड़ रुपिया के प्रशासकीय स्वीकृति ये कारय बर दीस। कलेक्टर भीम सिंह ह डीएमएफ ले 4.22 करोड़ रुपिया डामरीकरण (डब्ल्यूएमएम प्लस बीटी) बर दीस। पीएमजीएसवाय के कार्यपालन अभियंता बलवंत पटेल ब बताइन कि बरसात म अउ बचे महीना म घलो ये गाँव मन म पहुँचना बेहद कठिन हे । सड़क बनने ले लोगन के बुनियादी दिक्कत मन दूर हो जाही। पटेल ह बताइन कि कलेक्टर भीम सिंह व एसपी प्रशांत अग्रवाल हर सप्ताह सड़क के प्रगति के जानकारी लेवत हे अउ उंखर मारग दरसन म कारय निरंतर प्रगति म हे।
पहिली दफा भटक गिन इंजीनियर मन
ये अतका दुरगम इलाका हे कि जब पहली बार इंजीनियर मन ये गाँव मन म सर्वे करे बर पहुचिन तो भटक गे। फेर अब्बड़ मशक्कत के बाद उमन लिमऊटोला तक पहुतिन। बरसात म जब नाला अपन उफान म होथे तो जुरलाखार तक पहुँचना कठिन हे। सोधे 9.40 किमी के रद्दा म ही 25 पुल बनाए गेहे। येमा 2 पुल तो 25 मीटर के हे। कतको जगह म घाट कटिंग के मुश्किल कारय करे गेहे।
लगातार बने रहींन चुनवती
निर्माण कारय के दउरान तीन बार मशीन मन ल जलाए गिस। लगातार चुनवती मन बने रिहिन येखर बवजूद पुलिस अउ अर्धसैनिक बल के जवान पूरा मुस्तैदी ले डटे रहिन। आज जब 9.40 किमी के सड़क बन गेहे। अउ ये क्षेत्र के ग्रामीण मन बर गातापार तक पहुँचना आसान होगे हे। तब ये बड़े कारय के महत्व स्पष्ट नजर आवत हे। ये सड़क सैकड़ों लोगन बर जीवन रेखा साबित होवत हे।
बरसों ले मुख्यधारा ले कटे गांव मन ल राहत
सड़क के बनने ले बरसों ले मुख्यधारा ले कटे ग्राम भावे, टूटागढ़, लक्षनाझिरिया, सरपर, लमरा, काशीबहरा अउ नवागांव के ग्रामीण मन ल राहत मिलही। ए बखत पुल-पुलिया अउ जीएसबी स्तर 9.40 किमी के कार्य पूरा कर ले गेहे। शेष लंबाई के कारय अप्रैल 2018 म पूरा करे के लक्ष्य हे। डामरीकरण के कारय जून 2018 म पूरा करे के लक्ष्य हे।
राजनांदगांव। जिला के सबले दुरगम अउ नक्सल चुनवती ले ग्रसित लिमऊटोला-मलैदा-जुरलाखार सड़क के सपना झटकन पूरा होय ल जात हे। अलकरहा विषम भूगोलिक हालत अउ नक्सल चुनवती के नजर ले ये क्षेत्र म सड़क बर एक-एक इंच म काम करना कठिन हे, उहिचे पुलिस अउ अर्धसैनिक बल के जवान मन के सुरक्षा म अउ इंजीनियर मन व मजदूर मन के अलकरहा मेहनत ले 9.40 किमी के काम पूरा कर ले गिस हे। बारसात के दिन म शेष दुनिया ले चार महीना ले कटे रहय्या दस गाँव के लोगन बर ये सड़क जीवनरेखा साबित होवत हे। खैरागढ़ अउ छुईखदान ब्लाक के ये गांव मन ह पहिली कोनो रद्दा नइ रिहिस हे। बइला गाड़ी बर पैसेज रिहिसहे। जेला छत्तीसगढ़ी म लोग मन ह गाड़ा रवान कहिथे। सांसद अभिषेक सिंह ले ये गाँव मन के लोग मन मिलिस तो उमन ल भरोसा दिलाए गिस कि कइसनो भी विषम परिस्थिति हो, ये गाँव मन ल जोड़े के कराय सुरू करे जाही।


text:
रायपुर। राज्य सासन के सासकीय सेवा ले रिटायर्ड पेंसनर मन बर हर बछर लगभग 2 लाख रूपिया बेमेतरा जिला-प्रसासन द्वारा स्वास्थ्य बिभाग ल दे जाथे। जेकर बर जिला अस्पताल म लगभग 5 हजार ले जादा पेंसनर मन पंजीयन घलो कराए हे। फेर पाछु 3 बछर ले फंड नइ मिले ले पेंसनर मन ल दवई मिलना बंद हो गे हे। उहें जिला अस्पताल के सिविल सर्जन के कहिना हे कि राज्य ससन के मिले 2 लाख रूपिया कार्यलय म हे, अऊ ओमन करा ले खाली 5 लोगन मन ही पंजीयन कराए हे।
जेकर भी इच्छा राजनांदगांव म चुनई लड़े के हे, ओमन के स्वागत हे
लोक सुराज अभियान के तीसर चरन के दूसर दिन सोमवार के समाधान सिविर के दउरा म मुख्यमंत्री रमन सिंह बिलासपुर सहर पहुंचिस। इहां ओहर बिलासपुर अऊ मुंगेली जिला के अधिकारी सहित आईजी अऊ कमिश्नर के क्लास लेत बेरा ही केंद्र अऊ राज्य सरकार के जम्मो योजना अऊ बिकास कार्य के समीक्षा बइठक करिस। मुख्यमंत्री डॉ. रमन ह प्रेस कांफ्रेस म जोगी उपर तंज कसत हुए कहिस कि जेकर भी इच्छा राजनांदगांव म चुनई लड़े के हे, ओमन के मय ह स्वागत करथंव।
भानुप्रतापपुर म रसोइया संघ अपन 7 सूत्रीय मांग ल लेके अनिस्चितकालीन हरताल म
कांकेर जिला के भानुप्रतापपुर म रसोइया संघ अपन 7 सूत्रीय मांग ल लेके अनिस्चितकालीन हरताल म चल दिन हें। आप मन ल बता दन कि प्रदर्सनकारी मन स्कूल म मीड-डे मील योजना ल प्रभावित करे बर स्कूल म खाना बनाइया उपर लगभग दू हजार रूपिया जुर्माना लगाए के घोसना करे हे। एकर संग ही बछर 1995 ले कार्यरत रसोइया ल नियमित करे बर रसोइया श्रमिक मन ल 12 महिना के मानदेय दे हे, अऊ हर बछर 13 दिन के आकस्मिक अवकाश देए जइसे मांग करत हे। उहें आंदोलनकारी मन बताइन कि जब तक सरकार ओमन के मांग पूरा नइ करही, तब तक आगु घलो आंदोलन जारी रिइही।
3 अनाथ कन्या के रीति-रिवाज ले बिहाव करवाइन कंचनबाग महिला मंडल ह
राजनांदगाव के कंचनबाग महिला मंडल ह 3 अनाथ कन्या के रीति-रिवाज ले बिहाव करवाइन। उहें ये बिहाव म समाज कल्यान बोर्ड के राज्य मंत्री शोभा सोनी ह सामिल होके ये बिहाव ल सहारानीय कार्य बताइस अऊ महिला मंडल के प्रसंसा घलो करिस।
लालबाग म साढ़े 6 लाख रुपिया के लूट
राजनांदगाव सहर के बसंतपुर थाना क्षेत्र के लालबाग म एक किराना व्यापारी ले लूट के वारदात होइस। बताए जात हे कि बेपारी आनंद तेजवानी दुकान बंद करके रात म घर लहुटत रिहिस। तभू सिंधु भवन कना 3 अज्ञात बाइक सवार नकाबपोश युवक मन ओकर ले बैग छीन के फरार हो गिन। बैग म लगभग साढ़े 6 लाख रुपिया रिहिस। ये दउरान ओहर बेपारी के संग मारपीट घलो करिन। ऐती वारदात के जानकारी मिलत ही पुलिस सक्रिय हो गे हे।


text:
रायपुर । छत्तीसगढ़ म बीते पंद्रह बछर ले सत्ता म काबिज बीजेपी हो या सत्ता के वनवास झेलत कांग्रेस पार्टी, दूनों के आंतरिक सरवे रिपोरट के मानन त ये दफा कई विधायक मन अउ पूरव विधायक मन के टिकट कटे के आसार प्रबल हे। अइसे म प्रत्यासी चयन दूनों ही प्रमुख दल मन बर एक बड़ चुनवती हे। खैर दूनों ही दल मन म अपन-अपन रननीति के खुलासा त कर ही दिस हे।
प्रदेस म चुनावी घमासान सुरू होत ही सबो के निगाह टिकट वितरन म टिक गेहे। छत्तीसगढ़ म नवंबर-दिसंबर म विधान सभा चुनाइ प्रस्तावित हे। अइसे म चुनाइ ले करीब छ: महीना पहिली जोगी कांग्रेस अउ आम आदमी पार्टी ह अपन प्रत्याशित घोसित कर ये मामली म राष्ट्रीय दल मन ल पीछु छोड़ दिस हे।
चुनाव म जीत-हार प्रत्यासी चयन म काफी हद तक निरभर करथे अउ ये बात ले इत्तेफाक रखत हुए कांग्रेस के राष्ट्रीय अध्यक्छ राहुल गांधी ह 15 अगस्त तक 90 फीसदी टिकट तय करे के घोसना करे हे। कांग्रेस प्रवक्ता आरपी सिंह के कहिना हे कि आलाकमान के निरदेश म अमल करे जात हे। सूत्र बतात हे के कांग्रेस ह अब तक आधे ले अधिक प्रत्यासी तय कर लिए गेहे। शेस घलो बेरा रहत तय करे के बात कहे जात हे।
हालांकि इन बात मन ले अलग बीजेपी कोनो के पदचिह्ना म चले के बजाय अपन बनाय रद्दा म ही चले के दुहाई देवत हे। भाजपा प्रवक्ता सच्चिदानंद उपासने के कहिना हे के हमन अपन पार्टी के निरदेश मन के अनुसरन करत हे। पार्टी के नीति के आधार म ही प्रत्याशा मन के नाम तय होंही। बाकि पार्टी मन ये मामला म का करत हे, उंखर हमार कोनो लेना देना नइए।
रायपुर । छत्तीसगढ़ म बीते पंद्रह बछर ले सत्ता म काबिज बीजेपी हो या सत्ता के वनवास झेलत कांग्रेस पार्टी, दूनों के आंतरिक सरवे रिपोरट के मानन त ये दफा कई विधायक मन अउ पूरव विधायक मन के टिकट कटे के आसार प्रबल हे। अइसे म प्रत्यासी चयन दूनों ही प्रमुख दल मन बर एक बड़ चुनवती हे। खैर दूनों ही दल मन म अपन-अपन रननीति के खुलासा त कर ही दिस हे।


text:
‘चल हट कोनो देख लिही’ के पहिली पोस्टर आगे, फिल्म रिलीज होही 13 मई के
सिनेमा। छत्तीसगढ़ी फिलिम ले मया करइया मन सतीश जैन के बनाये फिलिम ल गजब मया-दुलार देथे। ओमन के अब तक के सबो फिलिम बनेच चले हाबे। पाछू बच्छर ‘हंस झन पंगली फंस जबे’ हिट फिलिम रिहिस जेमा मन कुरैशी अउ अनिकृति चौहान के जोड़ी गजब धमाल करे रिहिस। निर्माता छोटे लाल साहू अउ निर्देशक सतीश जैन के नवा फिलिम चल हट कोनो देख लिही के पहिली पोस्टर लॉच करे गिस। ये फिलिम म अभिनेत्री अनिकृति के संग दिलेश साहू ल ले हावय। मिले आरो के मुताबिक फिलिम म 13 मई के रिलीज होही।


text:
राजनादगांव। जिला बाल संरक्षन के बिसेस अभियान के तहत चाइल्ड लाइन के टीम ह कार्रवाई करिस। जेमा टीम ह अलग अलग जगह म कार्रवाई करत सहर के शीतला मंदिर परिसर म भीख मांगइया चार महिला के रेस्क्यू करिस। संग ही छापामार कार्रवाई करत हाइवे म संचालित ढ़ाबा म काम करत नाबालिग लइका मन ल घलो बरामद करिस। फिलहाल जम्मो झन ल बालक कल्याण समिति के समक्ष काउंसलिंग म पेस करके सखी वन स्टॉप म राखे गए हे। उहें चाइल्ड लाइन के जिला अधिकारी ह बताइस कि 1 मई ले 15 मई तक लइका मन के संरक्षन के दिसा म बिसेस अभियान चलाए जात हे, जेकर तहत बाल श्रमिक मन के संग ही नसा करइया लइका मन के पहचान करिन। किशोर न्यायालय अधिनियम के तहत संरक्षन के मुहीम चलाए जात हे अऊ पकड़े गए जम्मो लोगन मन ल पुछताछ करके बिभागीय कार्यवाही करे के बात कहे जात हे।
राजनांदगांव म लइका मन के संरक्षन के दिसा म बिसेस अभियान चलाए जात हे
राजनादगांव। जिला बाल संरक्षन के बिसेस अभियान के तहत चाइल्ड लाइन के टीम ह कार्रवाई करिस। जेमा टीम ह अलग अलग जगह म कार्रवाई करत सहर के शीतला मंदिर परिसर म भीख मांगइया चार महिला के रेस्क्यू करिस। संग ही छापामार कार्रवाई करत हाइवे म संचालित ढ़ाबा म काम करत नाबालिग लइका मन ल घलो […]
Related Posts
Nothing found!
It looks like nothing was found here!


text:
केंद्र सरकार के तर्ज म छत्तीसगढ़ सरकार घलो माँगत हे बजट बर लोगन के सुझाव , जारी करिस इ मेल अऊ व्हाट्सप नंबर
जय जोहार रायपुर..दीपक ५२कर.. छत्तीसगढ़ सरकार अपन बजट पेश करने वाला हे अऊ एखर बर मुख्यमंत्री ह जनता ले सुझाव आमंत्रित करे हे अऊ ई मेल के संग व्हाट्सप नंबर जारी करे हे जमा आमजनता बजट बर अपन सुझाव भेज सकथे, बता दन कि एखर पहिली केंद्र सरकार घलो ये तरकीब अपना चुके हे, उहि […]
महिला मन कहिन महंगाई कम होवय… त किसान मन कहत हे ‘कर्ज माफी स्थाई हल नोहे’ रायपुर. कांग्रेस सरकार के पहिली बजट 8 फरवरी के विधानसभा म पेस होही। अइसन म लोगन ल भूपेश सरकार ले काफी उम्मीद हे के, ए बेर बजट म उंखर बर कुछु खास होही। देखना हे के उम्मीद मन के […]


text:
अंजोर.बेमेतरा 01 सितम्बर। कृषि मंत्री रविन्द्र चौबे ह साजा विकासखण्ड के गांव चोरभट्ठी म राजीव गांधी ग्रामीण भूमिहीन कृषि मजदूर न्याय योजना के पंजीयन बुता के शुभारंभ करिन। मुख्यमंत्री दाऊ भूपेश बघेल के पहल म प्रदेश म ग्रामीण भूमिहीन कृषि मजदूर के सालाना 6 हजार रूपिया के आर्थिक अनुदान मदद दे जाही। योजना के पंजीयन बुता 01 सितम्बर ले 30 नवम्बर तक होही। गांव पंचायत कार्यालय म पंचायत सचिव के पास पंजीयन प्रपत्र जमा होही। कृषि मंत्री ह किहिन के ए योजना ले पौनी पसारी बेवस्था ले जुड़े लोगन ल फायदा होही।
कलेक्टर श्री भोसकर ह करिन के ग्रामीण भूमिहीन कृषि मजदूर परिवार के ले चरवाहा, बढ़ई, लोहार, मोची, नाई, धोबी, पुरोहित जइसे पौनी पसारी बेवस्था ले जुड़े परिवार, वनोपज संग्राहक भी पात्र होही यदि वो परिवार कना कृषि भूमि नइ हावय। भूमिहीन कृषि मजदूर परिवार ले आशय उंकर पत्नी या पति, संतान अउ उन म आश्रित माता-पिता ले हावय, जेकर कोनो भी सदस्य कृषि भूमि धारण नइ करत होही। कृषि भूमि धारण नइ करे के आशय अंशमात्र भी कृषि भूमि नइ होना चाही। कृषि भूमिहीन परिवार के सूची म ले परिवार के मुखिया के महतारी या पिता के नाम ले यदि कृषि भूमि हावय माने वो परिवार के उत्तराधिकार हक म भूमि मिले के स्थिति होही, तब वो ह पात्र परिवार के सूची ले अलग हो जाही। आवासीय प्रयोजन बर धारित भूमि कृषि भूमि नइ माने जाही। मजदूर परिवार के राजीव गांधी भूमिहीन कृषि मजदूर न्याय योजना के पोर्टल म पंजीयन कराना अनिवार्य होही। ए मउका म मुख्य कार्यपालन अधिकारी जिला पंचायत बेमेतरा श्रीमती रीता यादव, के अलावा संतोष वर्मा अउ ग्रामीणजन उपस्थित रिहिस।


text:
छत्तीसगढ़ म बारो महीना तिहार बार मनाए के परम्परा हे. सबो तिहार ह इहां के लोक जीवन के कहानी कहिथे. छत्तीसगढ़ के लोक जीवन के आराध्य श्रम आय. श्रम ले सराबोर कृ़षि कार्य के अलग चिन्हारी हे. छत्तीसगढ़ म कृषि संस्कृति अउ रिषी संस्कृति दुनो हे. कृषि संस्कृति म मुख्य फसल धान आय.
तिही पाय के छत्तीसगढ़ ल धान के कटोरा केहे जाथे. जउन किसम ले बेटी के गर्भवती होय ले मइके वाले मन सात महीना म सधौरी खवाए बर आनी बानी के व्यंजन बनाके ओकर ससुराल जाथे उही किसम ले धान के गर्भ धारण करके ले ओला सधौरी खवाए बर किसान खेत म चिला चघाए बर जाथे.
पोला पर्व भादो महीना के अमावस्या के मनाए जाथे. पोला ल पोला पाटन , कुशागृहस्थी, कुशा पाटनी घलो केहे जाथे. महाराष्ट्र म पोरा तिहार ल पिठौरी केहे जाथे. पोला तिहार के उपर विद्वान मन कतनो व्याख्या करे हे फेर तुलसी देवी तिवारी के मुताबिक पोरा तिहार मनाए के इतिहास ह भविष्य पुराण म मिलथे. बहुत पहिली के बात आय एक झिन देवधर नाव के ब्राम्हण रिहिस. अपन गोसइन बेटा शंकर अउ बहू बिदेहा के संग राहय. सब बने रिहिसे फेर बिदेहा के लइका ह नइ नांदत राहय. छै झिन लइका मन जनम के बाद जब यमराज घर चल दिन. पंडितिन ह अपन नाती – नतरा के मुंह देखे बर तरसत राहय. बिदेहा ह अपन आप ल दोषी मानत रिहिस. बिदेहा (बहू) के कोख ले एको झिन लइका नांदत नइ हे. वंश परम्परा ह कइसे आगू बढ़ही कहिके ओला घर ले निकाल दिस. छै झिन लइका ल गंवाए के बाद बिदेहा दुख ले उबरे नइ रिहिस उपराहा म ओला घर परिवार वाले मन घर ले निकाल दिन. दुब्बर बर दु अषाढ़ कस होगे. अब तो रोवत – रोवत बिदेहा ह जंगल डाहर निकल गे. जंगल म एक ठिन ठीहा असन दिखिस , ठीहा करा जाए बर आगू बढ़त रिहिसे. साधु मन ओला देख के बिदेहा ल उहां जाए बर स रोकिन, ओती जोगिन दाई के रहवासा हे ,जान डरही ते तोला खा डरही.
बिदेहा किहिस मय ए संसार ल छोड़ना चाहत हवं, बने होही जोगिन दाई मोला खा डरही ते. बिदेहा उही ठीहा करा जा के लुका गे. रात कन जोगिन दाई मन अइन त मनखे के गंध ल पा के जान डरिन कि हमर अलावा ये मेर कोनो अउ हवय. बिदेहा के दुख ल सुन के जोगिन दाई मन ल दया आगे. ओकर बाद उमन ओकर छैवो लइका ल जिया दिन. घर आए के बाद देवधर पंडित ह बड़ा उत्सव मनाए गिस. बहिनी बेटी, सगा, सोदर मन आन खेल खिलौना लाइस ताहन लइका मन खेलिन. बाबू मन नांदिया बइला मन संग खेलिन त नोनी मन चूकी पोरा संग खेलिन इही दिन ले पोरा तिहार मनाए के परम्परा चले आवत हे.
20 Minute 20 Khabar | Top Headlines | Aaj Ki Taaja Khabar | आज की ताजा खबरें | News18MP Chhattisgarh
Manappuram Gold Loan दफ्तर में लूट के 2 और आरोपी गिरफ्तार, 17 किलो सोना लूट का है मामला | News 18
Top Headlines: गांव से शहर तक हर ख़बर पर पैनी नज़र | देखिए '25 सेकेंड में ख़बर' | News18 MP CG
Balrampur News: नक्सलियों के खिलाफ पुलिस की मुहिम, बूढ़ा पहाड़ के पास हथियार बनाने का सामान जब्त
Ujjain News: बीच सड़क पर लोगों ने की चोर की पिटाई, बेखौफ चोरी की वारदात Camera में हुई थी कैद |
मध्य प्रदेश से जगन्नाथ पुरी घूमने गई युवती की हत्या, समुद्र में मिली लाश, एसिड डालकर जलाया शव
MP: पीपल के 75 साल पुराने पेड़ की हुई शिफ्टिंग, लोगों ने बैंड-बाजे के साथ पहुंचाया नई जगह
मध्य प्रदेश पुलिस ने पकड़ी 6.5 करोड़ रुपये की अफीम, राजस्थान का शातिर तस्कर श्रवण गिरफ्तार
MP CG SuperFast 100 | MP Chhattisgarh News| Aaj Ki Taaja Khabar | आज की ताजा खबरें| 27 November 2022
...तो लेने पड़ेंगे ‘कठोर निर्णय’, गहलोत-पायलट टकराव पर जयराम रमेश का कड़ा संदेश
Khandwa Road Accident: पेड़ से टकराई तेज रफ्तार कार, 3 वन कर्मियों की दर्दनाक मौत | Latest News
पोरा तिहार के दिन बेटा मन माटी के बइला संग खेलथे अउ बेटी मन चूकी पोरा संग खेलथे. एकर यहू उद्देश्य हो सकत हे कि बेटा जात मन ल बड़े होय के बाद खेती किसानी करना हे अउ बेटी मन ल रंधनी खोली के बूता करना हे. खेल खेल म घर गृहस्थी के जिम्मेदारी ल ननपन ले जनवा दे जाथे.
सुधा वर्मा के मुताबिक नंदी ह एक दिन उदास रिहिसे, शिव जी ह कारण पूछथे तब नंदी ह कहिथे कि सबके पूजा होथे फेर मोर पूजा नइ होवय. शिव जी ओकर दुख ल समझ के कहिथे कि चल एक दिन तोला देथंव. भादो महीना के अमावस के दिन तोर पूजा होही. उही दिन तंय अस्तित्व म घलो आये रेहे. नंदी बहुत खुश हो जथे. शिव जी के संग ओकर स्थापना मंदिर म घलो होथे.
पोला के दिन नंदी मने नांदिया बइला के पूजा होथे. नंदी शिव के वाहन आय. नंदी ल ही छत्तीसगढ़ म नांदिया बइला केहे जाथे. नंदी शिव के वाहन आय. छत्तीसगढ़ के पूरा लोक जीवन ही शिव ले परिपूर्ण हे. आदिकाल ले शिव अर्थात शंकर भगवान ह छत्तीसगढ़ म बड़े देव , बूढ़ा देव, दूल्हा देव आदि के रूप म पूज्य हे. इहां जुन्ना मंदिर म ही नही बल्कि गांव , टोला अउ मुहल्ला म घलो शिव मंदिर के अधिकता हे. छत्तीसगढ़ म शिव सबले जादा लोक पूज्य देव आय. छत्तीसगढ़िया मन बर शिव भगवान देव ही नही बल्कि भोले बाबा आय. ओइसने जइसे भोले बाबा सीधा-सादा निष्कपट अउ निश्छल हे.जेकर आराध्य निश्छल होही ओकर आराधक घलो निश्छल होथे. एकर ले छत्तीसगढ़ के लोक जीवन प्रभावित हे . तभे तो सब झिन छत्तीसढ़िया सबले बढ़िया कहिथे.
(दुर्गा प्रसाद पारकर छत्तीसगढ़ी के जानकार हैं, आलेख में लिखे विचार उनके निजी हैं.)
ब्रेकिंग न्यूज़ हिंदी में सबसे पहले पढ़ें News18 हिंदी| आज की ताजा खबर, लाइव न्यूज अपडेट, पढ़ें सबसे विश्वसनीय हिंदी न्यूज़ वेबसाइट News18 हिंदी|
Tags: Articles in Chhattisgarhi, Chhattisgarhi, Chhattisgarhi article
PHOTOS: विक्की कौशल फंकी लुक में आ रहे नजर, लाल रंग की पैंट पहने हुए एक्टर ने कहा- ‘440 का करंट मारे है’
IND vs NZ ODI: दूसरा वनडे मैच बारिश में धुला, निराश टीम इंडिया के सामने अब सीरीज बराबर करने की चुनौती
Uninstall मत कीजिए...छुपा लीजिये, फिर कोई नहीं देख पाएगा कौन-सा ऐप यूज कर रहे हैं आप, जानें तरीका


text:
जय जोहार । (chhattisgarh) मुख्यमंत्री भूपेश बघेल ह लोककला ‘नाचा‘ के जनक दाऊ दुलार सिंह मंदराजी ल ओखर पुण्यतिथि 24 सितम्बर म नमन करे हे । सीएम श्री बघेल ह छत्तीसगढ़ी लोककला के विकास म दाऊ दुलार सिंह के अमूल्य योगदान ल याद करत हुये किहीन कि दाऊ जी ह छत्तीसगढ़ म ‘नाचा‘ ल जीवंत बनाए रखे म महती भूमिका निभाइन ।
वोहा लोक कलाकार ल संगठित कर जनसामान्य म नाचा कला ल पुनर्स्थापित करीन । वोहा नाचा-गम्मत ल मनोरंजन के संग सामाजिक बुराई के विरूद्ध प्रचार प्रसार के ससक्त माध्यम बनाइन । ओखर ये पहल सामाजिक पुनर्जागरण बर बहुत प्रभावी रिहीन । वोहा ‘नाचा‘ ल समाज ले जोड़के एक नवा आयाम तक पहुंचाइन । सीएम श्री बघेल ह किहीन कि लोक कला के सच्चा साधक दाऊ मंदराजी के अपन संस्कृति ले लगाव अउ कला के प्रति समर्पण प्रेरणादायी हे ।


text:
जय जोहार । (chhattisgarh) मुख्यमंत्री भूपेश बघेल ह आज बालोद म नवनिर्मित इंडोर स्टेडियम के सुभारंभ करीन अउ खिलाड़ी मन ल सुभकामना दीन । मुख्यमंत्री ह इंडोर स्टेडियम पहुँचके मलखम्ब म जिमनास्ट अउ योग करत प्रतिभागी मन के कलाकृति अउ अभ्यास ल देखके ओखर हौसला के सराहना करीन ।
(chhattisgarh) मुख्यमंत्री ह किहीन कि ये भारत के प्राचीन विधा है। मलखम्ब ले साधक मजबूत अउ तंदुरुस्त बने के संग तन अउ मन ले स्वस्थ होत हे । वोहा इंहा प्रसिक्षण लेवत प्रतिभागी मन ल अपन आसीर्वाद अउ सुभकामना देत हुए नियमित अभ्यास करे बर प्रेरित करीन । वोहा प्रसिक्षक मन ल जिमनास्ट अउ योग के बारीकी ले अवगत कराय अउ एला बढ़ावा दे के सुझाव देहे ।
(chhattisgarh) मुख्यमंत्री ह इंहा नेसनल खिलाड़ी दीप्ति साहू, चंचल साहू, प्रेरणा साहू, करुण नायक, राजकुमार मुथाई , वीरेंद्र कुमार, उषा चौधरी ले भेंट करीन । वोहा तीन सगी बहन दीप्ति, चंचल और प्रेरणा साहू के जज्बा अउ हुनर के सराहना करीन । दीप्ति साहू ह नेसनल गेम म कई ठीन मेडल जीतके जिला के नाव रोसन करे हे । इंडोर स्टेडियम म कलारी पट्टू, उशु, मुथाई, किक बॉक्सिंग, जूडो खेल के घलो प्रसिक्षण दे जात हे ।
पूर्व सैनिक सेवा संघ के अध्यक्ष राजकुमार साहू ह बताइन कि इंहा अभी 70 युवा ल सैनिक, अर्धसैनिक बल म भर्ती बर जरूरी प्रसिक्षण दे जात हे । पूर्व सैनिक किशोर नाथ योगी, हेमंत मारगिया, कन्हैया लाल, उमेश साहू डहार ले प्रसिक्षण दे जात हे । इंहा सन 1962 और 1965 के युद्ध म अपन वीरता के परिचय देवइया 70 बछर के विमल कुमार दास ह युवा मन ल प्रसिक्षण देत हे ।


text:
रायपुर। मुख्यमंत्री डॉ. रमन सिंह के अध्यक्षता म सोमवार के रात जिला मुख्यालय म जशपुरनगर म रायगढ़ अऊ जशपुर जिला मन के संयुक्त समीक्षा बैठक रखे गीस। जिला पंचायत के सभाकक्ष म आयोजित बैठक म मुख्यमंत्री ह अधिकारी मन ल प्रधानमंत्री सहज बिजली- हर घर योजना (सौभाग्य) के तहत दूनों जिला मन के सबो अविद्युतीकृत घर मन ल बिजली के कनेक्शन देहे बर युद्धस्तर म काम करे के निर्देश दीन। मुख्यमंत्री ह ये घलोक कहिन कि प्रधानमंत्री ग्राम सड़क योजना के जऊन सड़क मन के मरम्मत के जरूरत हे, उंखर मरम्मत मानसून के पहिली अनिवार्य रूप ले कर ले जाय। उमन कहिन कि असंगठित श्रमिक मन ल श्रम विभाग के योजना मन के तहत सायकिल अऊ सिलाई मशीन संग आन सामान वितरण बर विशाल शिविर घलोक लगाए जाए।
सौभाग्य योजना म घर मन ल बिजली कनेक्शन देहे के युद्धस्तर म काम करे के निर्देश
रायपुर। मुख्यमंत्री डॉ. रमन सिंह के अध्यक्षता म सोमवार के रात जिला मुख्यालय म जशपुरनगर म रायगढ़ अऊ जशपुर जिला मन के संयुक्त समीक्षा बैठक रखे गीस। जिला पंचायत के सभाकक्ष म आयोजित बैठक म मुख्यमंत्री ह अधिकारी मन ल प्रधानमंत्री सहज बिजली- हर घर योजना (सौभाग्य) के तहत दूनों जिला मन के सबो अविद्युतीकृत […]


text:
रायपुर। मुख्य निर्वाचन पदाधिकारी अउ स्वास्थ्य विभाग म प्रमुख सचिव सुब्रत साहू ल अब एक ठन जगह म कारय करना पड़ही। चुनाव आयोग ह छत्तीसगढ़ सरकार ल कहिस कि वोह अब सुब्रत साहू ल दू छन विभाग म कारय करे के अनुमति नइ दे सकय। एखर पहिलि भी सरकार ह केन्द्रीय चुनाव आयोग ल पत्र लिखके प्रमुख सचिव सुब्रत साहू ल एक्सटेंशन दिलवा चुके हे। करीब एक साल पहिली सुब्रत साहू ल चुनाव आयोग के कमान सौंपेगे रिहिस हे। तब ले वो ह चुनाव आयोग अउ स्वास्थ्य विभाग दूनों के काम संभालत हे। सरकार ह केन्द्रीय चुनाव आयोग ले कहे रिहिस कि उँखर पास आईएएस के कमी हे, एखर सेती सुब्रत साहू ल दूनों जगह म कारय करे के अनुमति प्रदान करे जाए। सरकार अब तक दू बार आयोग म आवेदन लगा चुके हे। विधानसभा चुनाव करीब आठ महीना बाद होवइया हे।अइसे मे चुनाव आयोग के जुम्मेदारी बढ़ जाथे। एखर सेती चुनाव आयोग सरकार ल अउ समय नइ दे सकय। आयोग ह सरकार ल मार्च तक समय देय हवय कि वो ह अधिकारी के व्यवस्था कर ले, ताकि प्रमुख सचिव सुब्रत साहू ल केवल चुनाव आयोग के प्रभार दिए जा सकय।
सुब्रत साहू ल छोड़े ल पड़ही स्वास्थ्य विभाग..
रायपुर। मुख्य निर्वाचन पदाधिकारी अउ स्वास्थ्य विभाग म प्रमुख सचिव सुब्रत साहू ल अब एक ठन जगह म कारय करना पड़ही। चुनाव आयोग ह छत्तीसगढ़ सरकार ल कहिस कि वोह अब सुब्रत साहू ल दू छन विभाग म कारय करे के अनुमति नइ दे सकय। एखर पहिलि भी सरकार ह केन्द्रीय चुनाव आयोग ल पत्र […]


text:
रायपुर । राजधानी म लेखा परीक्षा के पेपर लीक होए के मामला सामने आइस हे। वित्त विभाग के डहर ले ये परीक्षा ले जात हे। बताए जावत हे कि, लीक हुए परचा के पांच प्रश्न परीक्षा के असल प्रश्नपत्र म शामिल हवय। रायपुर अउ बिलासपुर म सौ क्लर्क ए परीक्षा देवत हे। रायपुर के जे एन पाण्डेय शाला म घलो परीक्षा जारी हवय। सूत्र मन के कहिना हे कि , परीक्षा के परचा 10-10 हजार म बेचे गेहे। अइसे म अब परीक्षा रद्द करे के मांग उठे लगिस हे। ये खबर के मीडिया म खुलासा के बाद विभाग म हड़कम्प मच गेहे। परचा लीक होए के बात म जांच करे बर पहुंचे अधिकारी ह जवाब दे बर टाल-मटोल करिस हे। ये परीक्षा 4 माह ट्रेंनिग के बाद ले जात हे।
..तो क्या 10-10 हजार म पहिली ले बंट गे ये परीक्षा के परचा
रायपुर । राजधानी म लेखा परीक्षा के पेपर लीक होए के मामला सामने आइस हे। वित्त विभाग के डहर ले ये परीक्षा ले जात हे। बताए जावत हे कि, लीक हुए परचा के पांच प्रश्न परीक्षा के असल प्रश्नपत्र म शामिल हवय। रायपुर अउ बिलासपुर म सौ क्लर्क ए परीक्षा देवत हे। रायपुर के जे […]


text:
संगी हो आप सब्बो झन ह जानत हो कि, हमर भारत देश ह विविधता ले भरे हईबे. वैसने किसम ले छत्तीसगढ़ राज्य के जम्मो बस्तर अंचल ह घलक विविधता ले भरे हईबे. जिंहा परवत, पहाड़ अउ डोंगरी पहाड़ी म किसम किसम के खाय पिए के जीनिस पाय जाथे. पहली जबाना म छत्तीगढ़ म एक अब्बड पुराना गीत ह अब्बड परसिद्ध रीहिस हे. ‘भाटा के भरता पताल के चटनी, काबर रिसागे दामाद बाबू दुलरू. ‘अर्थात जीहां खाना म पाताल (टमाटर) के चटनी हैबे त दमान बाबू ह काबर रिसागेहे. छत्तीसगढ़ म सगा मन (मेहमान) के चटनी के संग खास कीसम बर सुवागत करे जाथे. दूसर -दुसर राज म अलग-अलग परकार के चटनी बनाए जाथे.
जेला साग-भाजी ले बनाए जाथे. पर बस्तर के बात ह अलग हईवे. ईहां पर एक खास चीज के मसलहा अउ स्वादिष्ट चीज बनाए जा थे. जेला सब्बों झन अब्बड चाव ले खाथे. जे ला एक परकार के लाली चाटी ले बनाय जाथे. जेला चापडा चटनी कथे. चापड़ा के चटनी ह बस्तर के संग-संग जम्मों छत्तीसगढ़ म तको जाने जाथे. फेर ये ह बड़े-बड़े बीमारी ल भगाए अउ मिटाए के घलक काम करथे. स्वाद के संग -संग औषधि महत्व के चापड़ा चटनी इहां के लोग मन के परमुख खाद्य म एक हरे.
छत्तीसगढ़ी विशेष: छत्तीसगढ़िया किसान बिसरावत हे अपन अन्न भंडार कोठी पउली ला
ईहां के लोग मन के खानपान म तको विविधता पाए जाथे. इंहा के परमुख खाद्य पदार्थ म भात, उरीद दार, उसन्हा साग, चउर ले बने मद्य पेय पदार्थ, ज़ेला लांदा कइथे. इहां के लोग मन ल लांदा ह खूब भाथे. वैसने ढंग ले मड़िया से मडिया पेज तको बनाथे. गर्मी के दिन म जब अब्बड गर्मी पड़थे त गर्मी ले बचे बर मडिया के पेज पिये ले सब्बो गरमी ह उतर जाथे. मडिया पेज के साथ में चापड़ा के चटनी, कच्चा आमा के चटनी अउ इमली के चटनी मडीया पेज के सुवाद ल अउ बढ़ा देथे. त अावव आज हमन चापडा चटनी के बारे म जाने के उदीम करथन.
(1) काय हरे चापडा (मांटरा)
बसतर अंचल में ईहां के लोग मन के हर आवश्यकता के चीज ह जंगल ले पूरा होथे. इही म एक ठन चापड़ा चटनी तको हरे. बसतर अंचल के हल्बी बोली म येला चापड़ा कथे. हिंदी म लाल चींटी, अंग्रेजी मां रेड एंट, अउ छत्तीसगढ़ी म येला मांटरा कथे.
(2) चापड़ा कहां पाए जाथे
चापड़ा (मांटरा ) ह चवड़ा पत्ता वाला ,झुरमुट, अउ अब्बड झुनकुर पत्ता वाला जईसे सरगी, करण, अशोक, पिकरी अउ बड जैसे रुख रई म पाए जाथे. झुनकुर अउ चौड़ा पत्ता वाला रुख रई म चापडा ल घर बनाए बर सोहलियत होथे. एकरे सेती अइसन किसम के रुख रई म अब्बड़ मातरा म चापड़ा ह पाए जाथे.
(3) चापड़ा कईसे बनाथे अपन घर
चापड़ा ह अपन मुंहू के लार ले कई ठन पत्ता ल एके संघरा जोड़ के गोल आकार म अपन खोंदरा ल बनाथे. खोंदरा म हजारों के संखिया म चापड़ा मन रहीथे. उही खोंदरा म चापड़ा मन अंडा देथे. अउ ओकर अंडा ह सफेद रंग के होथे.
छत्तीसगढ़ी में पढ़ें: संघर्ष ले उपजे जनकवि: कोदूराम ‘दलित’
(4) कईसे बनाथे चापड़ा चटनी
जब चापड़ा के खोंधरा म चापड़ा अउ अंडा ले भरे रथे त ओकर खोंदरा ल तोड़ के बांस के झेंझरी में रखते. अउ जोरदार झेंझरी ल हलाथे त चापड़ा हा मूर्छा होके मर जाथे. ताहन वोला दोना म रख लेथे. अउ घर म लान के पानी म धोके ओमा आदा, मिर्चा, धनिया, लसुन अउ नुन ल एक संघरा मिलाके सिलबट्टा म चिकना पीस देथे. ताहन चापड़ा चटनी बन जथे. चापड़ा चटनी ल फेर भात के संग, मडिया पेज के संग अउ महुआ के दारू बर चखना असन तकों खाथे. एकर सूवाद ह अम्मट असन होथे. ईहां के लोग मन ल चापड़ा चटनी ह अब्बड़ पसंद हैबे. बसतर पर्यटन म घुमे ल अवईया देश- परदेश के सैलानी मन तको चापड़ा चटनी ल पसंद करथे.
(5) खासियत
लोक मान्यता हावय कि अम्ल पित्त होय म चापड़ा ल रात म डबका के बिहनचे खाली पेट पिए म मूड पीरा ह दूर होथे. अउ कोन्हो ल मलेरिया जर धर लेते त ओला चापड़ा चटनी खवाथे. अउ वोकर पूरा बदन म चापड़ा ल चबवाथे. त आदमी के मलेरिया जर ह तको उतर जाथे. एकरे सेती चापड़ा ल लोगन मनके प्राण रक्षक तको कईथे. चापड़ा के गार ल साग तको बनाथे. अउ चापड़ा ल पिचकोल के अम्मट साग घलो बनाथे. चापड़ा म कई परकार के पोषक तत्व पाए जाथे. अउ रोग प्रतिरोधक तत्व तको पाए जा जाथे.
नाबालिग लड़की से I Love U बुलवाने की जिद में मोबाइल टावर पर चढ़ा सिरफिरा आशिक, गिरफ्तार
ये इंसान समझे जाने की 'जंग' है, पढ़ें- आम नजरिये को चुनौती देकर समाज में कैसे मिसाल बने ट्रांस जेंडर?
सवाल 'भूख' का है! कहानी 'देह की मंडी' में खुद को बेचते ट्रांस जेंडर्स की
हरे रंग का यह सांप है बेशकीमती! कोरबा में मिला दुर्लभ प्रजाति का ग्रीन कीलबैक स्नेक, देखें तस्वीरें
Bharat Jodo Yatra : ओंकारेश्वर में दिखी राहुल-प्रियंका की शिव भक्ति, नर्मदा को चढ़ाई चुनरी, PHOTOS
कल एमपी में प्रवेश कर रही है राहुल गांधी की भारत जोड़ो यात्रा, प्रियंका भी 4 दिन रहेंगी साथ
छत्तीसगढ़ और झारखंड पुलिस की संयुक्त टीम को मिली बड़ी सफलता, 12 टिफिन आईडी बम बरामद
छत्तीसगढ़: सुरक्षा बलों ने मार गिराए 3 नक्सली, पामेरा के जंगल में हुई मुठभेड़, तलाशी अभियान जारी
नक्सलियों से सीधी लड़ाई के लिए तैयार हैं ट्रांस जेंडर, बोले- लोगों ने सिर्फ हमारा नाच-गाना देखा है, लेकिन अब...
छत्तीसगढ़ के वैज्ञानिकों की बड़ी कामयाबी, श्रीराम के ननिहाल में मिली ‘संजीवनी बूटी’
कोरबा: सोवियत रूस के सहयोग से बने पॉवर प्लांट में घुसे 50 से अधिक नकाबपोश चोर, लाखों की चोरी
ब्रेकिंग न्यूज़ हिंदी में सबसे पहले पढ़ें News18 हिंदी| आज की ताजा खबर, लाइव न्यूज अपडेट, पढ़ें सबसे विश्वसनीय हिंदी न्यूज़ वेबसाइट News18 हिंदी|
Tags: Chhattisgarhi Articles, Chhattisgarhi News
PHOTOS: जाह्नवी कपूर ऑरेंज कलर के ऑफ शोल्डर चोली-लहंगे में लग रही हैं बला की खूबसूरत, मेकअप की भी हो रही तारीफ
काजोल फिल्म प्रमोट करती दिखीं, तो कहीं जाह्नवी कपूर वर्कआउट के बाद आईं नजर- देखें PHOTOS
20 साल की इस एक्ट्रेस की अदाओं ने बनाए लाखों दीवाने, मुस्कान पर जान देते हैं फैन्स, देखें मासूमियत लाजवाब


text:
श्रीकाकुलम परदेसम के कहना हवय के वो ह ये देवारी मं करीबन 10,000-12,000 दीया बनाय हवंय. 92 बछर उमर के ये कुम्हार ये हफ्ता मनाय जावत तिहार ले महिना भर पहिली बनाय ला सुरु कर दे रहिस. हरेक दिन एक कप चाहा पिये के बाद बिहनिया 7 बजे ले बूता करे सुरु कर देथे अऊ बनेच संझा तक ले सिरिफ एके – दू घाव सुस्ता के काम करत रहिथे.
कुछु हफ्ता पहिली अक्टूबर के सुरु मं, परदेसम ह एक ठन नानकन स्टैंड वाले दीया बनाय मं हाथ अजमाईस. वो ह कहिथे, “येला बनाय थोकन जियादा कठिन हवय. स्टैंड के मोठ सही होय ला चाही.” ये स्टैंड तेल ले भरे दीया ला लुढके ले रोकथे, अऊ बरत बाती ला बहिर जाय ले रोकथे. वो ला एक ठन बनाय मं दू के जगा पांच मिनट लाग जाथे. फेर अपन रोज के ग्राहेक ला बना के रखे, वो ह सधारन रोजके दीया के बनिस्बद 1 रुपिया जियादा 3 रुपिया मं बेंचथे.
अपन कला सेती परदेसम के उछाह अऊ शौक ह वोला विशाखापत्तनम के कुम्मारी वेधि (कुम्हार मन के गली) मं अपन घर मं 80 बछर ले चाक चलावावत हवय. अब तक ले वो ह लाखों दीया धन दीपम बनाय हवय, जऊन ह देवारी ले जगमग करे हवय. वो ह कहिथे, “बिन अकार के माटी के लोंदा सिरिफ हमर हाथ मं परके, चाक मं चलके अऊ आगि मं तपके एक जिनिस बन जाथे. ये कला आय.” 90 बछर पा उमर के ये मइनखे अपन परिवार के संग मं रहिथे कहूं जियादा आवय जावय नई काबर वो ह कमतर सुनथे.
कुम्मारी वेधि विशाखापत्तनम सहर मं अक्कय्यापलेम के भीड़-भाड़ वाले बजार इलाका के तीर सांकर गली आय. गली के जियादातर बासिंदा कुम्मारा हवंय – एक कुम्हार समाज जऊन ह परम्परा ले मूर्ति समेत माटी के जिनिस बनाय मं लगे हवय. परदेसम के बबा विशाखापत्तनम जिला के पद्मनाभन मंडल के पोटनरु गांव ले काम-बूता खोजत सहर मं आ गे रहिस. वो ह तऊन बखत ला सुरता करथे जब वो ह नानकन रहिस अऊ ये कुम्हार के गली मं जम्मो एक कोरी दस कुम्मार परिवार दीया, गमला, गुल्लक, हांड़ी, कप अऊ मूर्ति समेत दीगर समान बनावट रहिन.
आज, परदेसम दीयासीन के आखिरी कलाकार (शिल्पकार) आय जऊन ला विशाखापत्तनम मं कुम्हार मन के एकेच घर माने जाथे. इहाँ के दीगर कुम्हार परिवार मन सिरिफ मूर्ति अऊ माटी के दीगर जिनिस बनाय ला सुरु कर दे हवंय धन ये कला ला पूरा-पूरी छोर दे हवंय. एक दसक पहिली तक, वो मन घलो तिहार सेती मूर्ति बनाइन फेर धीरे-धीरे बंद होगे: मूर्ति बनाय ह भारी मिहनत के काम आय अऊ ओकर कहना हवय के वोला भूईंय्या मं घंटों बइठे मुस्किल लागथे.
परदेसम अब विनायक (गणेश) चतुर्थी के सिरोय ला अगोरत हवय जेकर ले वो ह देवारी सेती दीया बनाय सुरु कर सकय. वो ह कहिथे, “सिरतोन मंय नई जानव के मोला दीया बनाय मं अतक ख़ुशी काबर मिलते. फेर मंय येला करथों. सायेद चिखला के महक आय जऊन ह मोला सबले पसंद हवय.” अपन घर के तीर गली मं कामचलाऊ जगा मं बूता करथे. खोली ह कुढोय माटी, टूटे बरतन, मूर्ति अऊ पानी भरे के मटका-मटकी मन ले भरे हवय.
किसोर उमर ले, परदेसम ह अपन ददा ले सिखिस के देवारी मं बारे सेती समान्य दीया ला कइसने बनाय जाथे.वो ह गनेश चतुर्थी सेती समान्य अऊ सजावटी दूनो किसिम के दीया, गमला, गुल्लक अऊ गनेश चतुर्थी के मूर्ति अऊ ‘फूलदान’ - नानकन एक ठन माटी के बरतन रहिस, जऊन ला पटाखा कारखाना मं इही नांव ले पटाखा बनाय सेती करे जाथे. वो ला ये बछर 1,000 फूलदान बनाय के ऑर्डर मिलिस अऊ एक नग के 3 रूपिया मिलिस.
परदेसम के काबिल हाथ अभू घलो दीवाली तक के महिना मं एक दिन मं करीबन 500 दीया धन फूलदान बना सकत हवय. ओकर अनुमान हवय के ओकर बनाय तीन चीज मन ले एक ठन तड़क धन टूट जावत रहिस – जब वोला भठ्ठा मं रखे जावत रहिस धन साफ करे जावत रहिस. कुम्हार ह येकर बर अब के मिलेइय्या माटी के किसिम ला दोस देवत रहिस.
परदेसम के बेटा, श्रीनिवास राव अऊ बहू, सत्यवती सीजन के बखत मदद करथें. परिवार ह मिल-जुलके जुलाई-अक्टूबर के तिहार सीजन मं 75,000 रूपिया कमा लेथे. बछर के बाकी बखत मं कुछेक लोगन मन आथें अऊ बिक्री करीबन नई होवय. एक ठन इस्कूल मं श्रीनिवास के नउकरी ले वो ला 10,000 रूपिया महिना मं मिलथे अऊ परिवार के गुजारा इही ले होथे.
बीते देवारी, कोरोना ह बिक्री मं नुकसान करिस, अऊ वो मन सिरिफ 3,000-4,000 दीया बेंचे सकिन अऊ कऊनो फूलदान नई रहिस. देवारी ले हफ्ता भर पहिली पारी ले गोठ-बात करत वो ह कहिथें, “कऊनो घलो अब हाथ ले बने दीया बिसोय नई चाहे, फेर वोला आस रहिस के लेवाली होही. वो (लेवाल) डिज़ाइन के संग मसीन ले बने दीया चाहथें.” वो ह दीया के तरीका के जिकर कहिथें नान कारखान मं सांचा ले दीया बनथे. कुम्मारी वेधि के कतको पहिली के कुम्हार परिवार ये दीया मन ला 3-4 रूपिया नग मं बिसोथें अऊ डिज़ाइन के अधार ले 5-10 रूपिया मं बेंचथें.
होड़ लगे के बाद घलो, तब परदेसन के चेहरा मं चमक आ जाथे जब वो ह कहिथें, “सधारन माटी ले दीया बनाय मोर पसंद के काम आय काबर मोर पोती ह वो ला पसंद करथे.”
कुम्मारी वेधि के कुछेक परिवार जऊन मन अभू घलो ये माटी कला मं लगे हवंय, हरेक बछर गनेश चतुर्थी ले कुछेक महिना पहिली डीलर ले माटी बिसोथें. मिलके एके संग एक ट्रक माटी बिसोथें जेन ह करीबन पांच टन होथे. येकर बर वो मन माटी सेती 15,000 रूपिया अऊ लाय सेती 10,000 रूपिया देथें. ये ला आंध्र प्रदेश के परोसी विजयनगरम जिला के खास जगा ले लाय जाथे. सही जिंकमाटी हासिल करे - (गोंद जइसने लटलठहा माटी) माटी के कलाकृति अऊ मूर्ति बनाय दूनो सेती महत्तम आय.
परदेसम के परिवार करीबन एक टन धन 1,000 किलो बिसोथे. देवारी ले हफ्ता भर पहिली घलो ओकर घर के बहिर माटी के ढेरी देखे जाय सकत हवय. बिट लाल रंग के माटी सुक्खा अऊ ढेलावाला होथे अऊ येला सही बनाय सेती धीरे-धीरे पानी मं फिलोय सुरु करथें. येकर बाद येला मिलाय सेती गोड़ ले मेंदे जाही; परदेसम कहिथें के ये कठिन लागथे अऊ ये मं गोटी घलो हवंय जऊन ह ओकर गोड़ मं चुभथें.
एक बेर जब माटी ह सही बन जाथे, त मास्टर कुम्हार हा एक कोना ले सूखे माटी ले सनाय लकरी के वजनी चाक ले बहिर निकालथे अऊ धुरी मं रखथे. फेर वो हा पेंट के खाली डब्बा ऊपर कपड़ा रखथे अऊ चाक के आगू वो ह ओकर बइठे के बन जाथे.
कुम्मारी वेधि मं दीगर कुम्हार के चाक जइसने परदेसम के चाक घलो हाथ ले चलाय जाथे. वो ह बिजली ले चलेइय्या चाक के बारे मं सुने हवय, फेर वो ला पता नई ये के वो ह येला कइसने काबू मं कर सकत हवय. वो ह बताथें, “हरेक मटका अऊ दीया के सेती चाल अलग-अलग होय ला चाही.”
चाक के मंझा मं मुठ्ठा भर फिले माटी ला फेंकत, ओकर हाथ धीरे-धीरे फेर मजबूती ले काम करथें, माटी ला दबावत अऊ धीरे-धीरे दीया के अकार गढ़थें. करीबन मीटर भर चाकर चाक के चलते सात फिले माटी के महक हवा मं बगर जाथे. चाक के गति ला बनाय सेती, वो ह घेरी-बेरी लकरी के बड़े अकन डंडा ले येला घूमाथे. परदेसम कहिथें, “मंय अब डोकरा सियान होवत हवंव. मंय हमेसा एकेच ताकत नई लगाय सकंव.” एक बेर जब दीया अकार ले सुरू कर देथे अऊ कड़ा हो जाथे, त कुम्हार वो ला चलत चाक ले काटे सेती धागा बऊरथे.
जइसने वो ह चाक ले निकरथे वो ला लकरी के चउकोर तखत उपर दीया अऊ गमला ला एक पांत मं भारी चेत होके रखथे. माटी के जिनिस ला 3-4 दिन तक ले छांव मं सुखोय ला चाही. सुखाय के बाद, सब्बो जिनिस ला भठ्ठा मं रखे जाथे अऊ दू दिन ले पकाय जाथे. जुलाई ले अक्टूबर के मंझा मं (गनेश चतुर्थी, दसहरा अऊ देवारी सेती) हर हफ्ता एक बेर भठ्ठा जलाय जाथे. बछर के दीगर दिन मं ये ह मुस्किल ले एक बेर जलाय जाथे.
भारत मं बारिसक्ल्ला के पानी ह देवारी के ओकर तियारी ला रोके धन कम नई करे सकय. परदेसम बस अपन घर के पाछू एक ठन नान जगा मं चले जाथे जऊन ह पनपनी ले ढंकाय होथे अऊ गिरत पानी मं घलो ओकर बूता चलत रहिथे. बिलई के कुछु पिल्ला मन ओकर चरों डहर खेलत रहिथें, माटी के बरतन के तुकड़ा अऊ घर के समान मन ला फेंकत रहिथें.
परदेसम के घरवाली, पैदीथल्ली बीमार हवय अऊ अपन खटिया के तीर रहिथे. ये जोड़ा के चार लइका रहिन – दू बेटी अऊ दू बेटा, जेकर ले एक ह बचपना मं गुजर गे रहिस.
परदेसम कहिथें, “दुख के बात ये आय के दीया बनेइय्या मंय अकेल्ला हवंव. मोर पूरा जिनगी ये मं गुजर गे, मंय सोचे रहेंव के कम से कम मोर बेटा माटी कला ला बनाय रखही. मंय अपन बेटा ला चाक घूमाय ला सिखायेंव. फेर गनेश के मूर्ति अऊ दीया बनाय मं भरपूर पइसा नई ये, येकरे सेती वो ह एक ठन निजी इस्कूल मं चपरासी हवय.” परदेसम के हाथ ले बने एक दरजन दीया 20 रूपिया मं बिकथे. फेर गर कऊनो कम दाम मं मांगे ला धरथे त 10 रुपिया तक ले कम कर देथे अऊ कुछेक रूपिया के नफा नई मिलय.
उप्पारा गौरी शंकर कहिथें, “कऊनो नई समझय के दीया बनाय मं कतक मिहनत लागथे.” कुम्मारी वेधि के बासिंदा 65 बछर के, परदेसम के घर ले कुछु दुरिहा मं रहिथें अऊ अपन जिनगी ले परोसी हवंय. गौरी शंकर अब न त चाक घूमाय सकय अऊ न भूईंय्या मं बइठे सकंय. वो ह कहिथें, “मोर पीठ मं दरद होथे अऊ उठे नई सकंव.”
गौरी शंकर के कहना हवय के कुछु बछर पहिली तक ले, देवारी ले महिना भर पहिली, ओकर परिवार ह हाथ ले दीया बनाय रहिस. वो ह कहिथे के हाथ ले बने के दाम अतका कम हवय के मुस्किल ले लागत निकरथे. येकरे सेती ये बछर गौरी शंकर के परिवार ह करीबन 25,000 मशीन ले बने दीया बिसोय हवय जऊन ला बेंच के कुछु कमाय के आस हवय.
फेर वो ह अपन मितान परदेसम के मदद गोड़ ले माटी साने मं करथे. वो ह कहिथे, “ये दीया बनाय के पहिली बूता आय. ये साने ह माटी के बरतन ला चाक मं घूमत रहे के ओकर साध मं मोर एकेच मदद आय. परदेसम सियान डोकरा हो गे हवय. हर बछर अइसने लागथे के दीया बनाय ह ओकर आखिरी बछर होही.”
ये कहिनी ला रंग दे फेलोशिप डहर ले अनुदान प्राप्त हवय.
अनुवाद: निर्मल कुमार साहू


text:
रायपुर। प्रदेसभर के संजीवनी एक्सप्रेस, महतारी एक्सप्रेस (102,108) के पहिया मन ल थमे 6 दिन होगे हे। एम्बुलेंस करमी लगातर पाछू के 6 दिन ले अपन मांग मन ल लेके प्रदेसभर के अलग-अलग जिला मन म प्रदर्सन कर रहत हे। जेमा सरकार कोती ले अभु तक आस्वासन नइ मिले म एम्बुलेंस करमी मन अब राष्ट्रपति, पीएम अउ सीएम के नाम म खून ले लिखे पत्र सउपे बर जात हे।
जिहां सरकार ले अभु तक कोनो आस्वासन नइ मिल पाइस उहें दूसर कोती ले 26 एम्बुलेंस करमी मन ल नउकरी ले हटा दे गिस । करमी मन ले मिले जानकारी म सिरिफ नाइट-सिफ्ट वाला एम्बुलेंस करमी मन ह हड़ताल म हे, जे मन ल आज 6 दिन हड़ताल करत होगे।
बता दन के, प्रदेसभर के अलग-अलग जिला मन म एम्बुलेंस करमी हड़ताल म हे। उहें संविदा-दैनिक वेतनभोगी करमचारी घलो हड़ताल म हे अउ 23 जुलाई के रायपुर म प्रदेस स्तरीय धरना करना करे बर जात हे।
रायपुर। प्रदेसभर के संजीवनी एक्सप्रेस, महतारी एक्सप्रेस (102,108) के पहिया मन ल थमे 6 दिन होगे हे। एम्बुलेंस करमी लगातर पाछू के 6 दिन ले अपन मांग मन ल लेके प्रदेसभर के अलग-अलग जिला मन म प्रदर्सन कर रहत हे। जेमा सरकार कोती ले अभु तक आस्वासन नइ मिले म एम्बुलेंस करमी मन अब राष्ट्रपति, पीएम अउ सीएम के नाम म खून ले लिखे पत्र सउपे बर जात हे।


text:
नवनीत शुक्ला मुंगेली। प्रदेश सरकार के पउधारोपन अभियान के तहत चारों कोति म पेड़ लगाय के अभियान चलत हे । जेमा जिला सहित नगर ल घलो हरियर करे के प्रयास करे जात हे। जेन हिसाब म नगर ल हरियर करे जात हे तेन प्रस्नवाचक चिन्हा लगत हे ? एखर पहिली घलोक लाखों रुपिया के पउधा लगाय गे रहिस । वो सब पउधा कहां गिस तेखर कोनो पता नइए । हर बछर बंदरबाट के खेल हेवत हे। सबले पहिलि बात ये के पीछू बछर केति पौधा लगाय गिस ये आज तक समझ नइ आइस हे। अइसे लगथे के ये पउधा मन कागज म लगायय गे रहिस हो । अब का फेर येही हाल होही ? ये बछर म जेन जगा पउधा लगाय जात हे ओमा माटी के जगा बजरी, मुरुम अउ गिट्टी जादा डले गेहे। अइसन जमीन म का जिला बर नवा किस्म के पउधा विकसित करे गेहे । जे ह मुरुम अउ गिट्टी म लगही।ये त पीडब्लूडी बेभाग के मेहरबानी हे। सड़क मन म डिवाइडर बनाइस त उहूं आधा अधूरा। उपर ले माटी डलिस उहूं माटी कम गिट्टी, मुरुम ज्यादा, ओमा पउधा कइसे लगही ये देखे के बात हे । कुछु स्वयंसेवी संस्था मन ह हरियर मुंगेली के तहत पउधा लगावत हे, जे ह एक समझदारी भरे कदम हे। ये बछर म पाछू बछर म लगाय गे पउधा के जन्मदिन तक मनाय गिस। पाछू बछर म संस्था ह लगभग 300 ले जादा पउधा लगाय रहिस हे। येती सरकारी बेभाग के काम ह टारे टाइप के होगे हे। इमन के ह सड़क के डिवाइडर म पउधारोपन करे हे देखना हे के एक बछर बाद पउधा रहही के नइ ।जिला के मुखिया नगर अउ जिला ल सुग्घर बनाय बर हर तरह के फारमूला अपनावत हे । पर ये फरमूला तभे सफल होही जब अधिनस्थ बेभाग ह संग दीही।
अइसे म कइसे उगही पउधा मन जेमा माटी कम गिट्टी- मुरम हे जादा
नवनीत शुक्ला मुंगेली। प्रदेश सरकार के पउधारोपन अभियान के तहत चारों कोति म पेड़ लगाय के अभियान चलत हे । जेमा जिला सहित नगर ल घलो हरियर करे के प्रयास करे जात हे। जेन हिसाब म नगर ल हरियर करे जात हे तेन प्रस्नवाचक चिन्हा लगत हे ? एखर पहिली घलोक लाखों रुपिया के पउधा […]
Related Posts
Nothing found!
It looks like nothing was found here!


text:
गरियाबंद । कांग्रेस अउ जोगी कांग्रेस के मेहनत रंग लाइस हे। स्वास्थ्य सचिव ह एएनएम भर्ती म फर्जीवाड़ा मामला म जिला के मुख्य चिकित्सा एवं स्वास्थ्य अधिकारी (सीएमएचओ) अरुण कुमार रात्रे ल निलंबित कर दिस हे है। निलंबन अवधि म रात्रे के मुख्यालय, स्वास्थ्य संचालनालय नया रायपुर होही।
दरअसल, संचालनालय स्वास्थ्य सेवाएं छत्तीसगढ़ ह ग्रामीण महिला स्वास्थ्य संयोजक (एएनएम) के 396 पद म भर्ती बर विज्ञापन प्रकाशित करे रिहिस हे। जेमा गरियाबंद जिला म कुल 14 सीट रहिस हे येखर उल्ट आरोपी अधिकारी ह बिना अनुमति के 27 अतिरिक्त पद म भर्ती कर दीस रहिन हे।
आप मन ल बता दन कि सबो 14 पद अनुसूचित जनजाति बर आरक्षित रिहिस हे। येखर बर छत्तीसगढ़ व्यवसायिक परीक्षा मंडल ह परीक्षा के आयोजन कर रिहिस हे। ये मामला ल लेके कांग्रेस अउ जोगी कांग्रेस के पार्टी ह कतको बर विरोध प्रदर्शन घलो करिन हे, येकर संग ही अखबार मन घलोक ये सुर्खी बने रिहिस हे।
गरियाबंद । कांग्रेस अउ जोगी कांग्रेस के मेहनत रंग लाइस हे। स्वास्थ्य सचिव ह एएनएम भर्ती म फर्जीवाड़ा मामला म जिला के मुख्य चिकित्सा एवं स्वास्थ्य अधिकारी (सीएमएचओ) अरुण कुमार रात्रे ल निलंबित कर दिस हे है। निलंबन अवधि म रात्रे के मुख्यालय, स्वास्थ्य संचालनालय नया रायपुर होही।


text:
कवर्धा। कवर्धा जिला के ग्रामीन क्षेत्र मन म खस्ताहाल सड़क मन के चलत एंबुलेंस जरुरतमंद तक नइ पहुंच पावत हे। पेंड्री गांव म एक गरभवती महिला ल एंबुलेंस नइ पहुंचय म खाट म उठाके तीन किलोमीटर चलना पड़िस स्वास्थ्य करयकरता मन ल । तब जाके महिला ल अस्पताल पहुंच पाइस। दरअसल गरभवती महिला समारिन बाई ल प्रसव पीड़ा होय म 102 महतारी एक्सप्रेस ल फोन करे गिस । बोडला मुख्यालय ले पेंड्री जाय बर महतारी एक्सप्रेस रवाना तो होइस लेकिन गांव तक नइ पहुंच पाइस। काबर मुख्य मारग ले गांव तक पहुंचे बर 3 किमी अंदर जाना पडत हे।
तीन किमी के ये मारग कीचड़ ले भर हुए हे जेखर चलत वाहन मन ल आवाजाही प्रभावित हे।अइसे म स्वास्थ्य कारयकरता मन महिला के गांव तक पइदल पहुंचिन जिहां परिजन मन अउ पायलट दिलीप साहू, विदेशी निषाद के संग ग्रामीन स्वास्थ्य कारय करता अमित चन्द्रवंशी ह मउवका के नजाकत ल समझत हुए मरीज ल खाट म ही पइदल गाड़ी तक ले आइन। तीन किमी पइदल आय के बाद वाहन ले बोडला स्वास्थ्य केन्द्र म महिला ल भरती कराय गिस।
ये मामला आघू आय के बाद एक बार फेर विकास के दावा मन के पोल सब के आधू आगे। बोडला ले मात्र 8 किमी दूर म पेड्री गांव जाय बर सड़क न होय ले ग्रामीन मन ल ये प्रकार के समस्या मन बरसात के दिन मन म आय दिन देखे बर मिलही। लेकिन जुम्मेदार बिभाग अउ अधिकारी ये ओर धियान नइ देवत हे। ये मामला म स्वास्थ्य बिभाग व महतारी एक्सप्रेस के भूमिका जरूर प्रसंसनीय हे।
health-workers-who-had-to-walk-three-km


text:
अंजोर.नारायणपुर10 अक्टूबर। छत्तीसगढ़ शासन के खेल अउ युवा कल्याण विभाग छत्तीसगढ़ रायपुर डहर ले 01 नवंबर राज्य स्थापना दिवस के मउका म विभाग डहर ले राज्य के सर्वश्रेष्ठ खिलाड़ह ल दिये जाये वाला गुण्डाधूर सम्मान अउ महाराजा प्रवीरचंद्र भंजदेव सम्मान साल 2021-22 बर 15 अक्टूबर 2021 तक करार प्रारूप म आवेदन आमंत्रित करे गे हावय। खेल अधिकारी ह बताइन के विभाग ले जानकारी के मुताबिक गुण्डाधूर सम्मान अउ महाराजा प्रवीरचंद्र भंजदेव सम्मान ले अलंकृत खिलाड़ी ल एक लाख रूपिया नकद, अलंकरण फलक अउ प्रशस्ति पत्र ले सम्मानित करे जाही।
गुण्डाधूर सम्मान अइसे पात्र खिलाडी ल दिये जाही, जेन साल 2020-21 म अइसे खेल जेला भारत सरकार युवा बुता अउ खेल मंत्रालय डहर ले सीनियर वर्ग के राष्ट्रीय चौम्पियनशीप या राष्ट्रीय खेल म छत्तीसगढ़ तनि ले भाग लेवत हुये स्वर्ण या रजत या कांस्य पदक पाये हो या अंतराष्ट्रीय खेल प्रतियोगिता म भारत के प्रतिनिधित्व करे हो। इही रकम ले महाराजा प्रवीरचंद भंजदेव सम्मान बर 2020-21 म तीरंदाजी के राष्ट्रीय चौम्पियनशिप के सीनियर वर्ग म या राष्ट्रीय खेल म छत्तीसगढ़ तनि ले भाग लेवत हुये स्वर्ण या रजत या कांस्य पदक पाये हो या तीरंदाजी अंतराष्ट्रीय खेल प्रतियोगिता म भारत के प्रतिनिधित्व करे हो। यदि तीरंदाजी म ये उपलब्धि वाला खिलाडी नइ मिलही त पाछु तीन साल तक तीरंदाजी के राष्ट्रीय शालेय प्रतियोगिता या राष्ट्रीय अंतर विश्वविद्यालयीन प्रतियोगिता म पदक मिले खिलाड़ी बर विचार करे जाही। गुण्डाधूर सम्मान अउ महाराजा प्रवीरचंद भंजदेव सम्मान बर साल के गणना 01 अप्रेल ले 31 मार्च तक होही।


text:
स्पोरर्ट्स कॉम्पलेक्स म रविवार के शाम 7 बजे होही हनुमान चालीसा के पाठ
रायपुर। रामनवमी म 25 मार्च के बूढ़ापारा के स्पोरर्ट्स कॉम्पलेक्स म सामूहिक हनुमान चालीसा के पाठ करे जाही। एमा करीब 20 हजार लोगन शामिल होही। श्री हनुमान महापाठ समिति के अध्यक्ष सुरेश गोयल ह शनिवार के प्रेस क्लब म पत्रकारवार्ता के दउरान करयकरम के विस्तार ले जानकारी दीस। ओ हर बताइस कि कारयकरम के दउरान मैदान म पहुंचइया सबो लोगन मन के स्वागत तिलक लगाके करे जाही। उमन ल हनुमान चालीसा की प्रति अउ प्रसाद दे जाही। कारय करम के शुरुआत शाम 5:30 बजे ले मुंबई के मशहूर भजन गायिका कंचन किरण मिश्रा के भजन मन के संग होही। शाम 7 बजे सामूहिक हनुमान चालीसा पाठ होही।
रविवि के कुलपति के दउड़ म शैलेष सराफ व अरुणा पल्टा सबले आगू
पं. रविशंकर शुक्ल यूनिवर्सिटी के नवा कुलपति के नाम मन के पैनल म छह नाम शामिल हे । जेमा फॉर्मेसी विभाग के एचओडी शैलेष सराफ अउ नवीन कन्या कॉलेज के प्रींसिपल डॉ. अरुणा पल्टा के नाम सबले आगू चलत हे। सूत्र मन के अनुसार शैलेष सराफ के नाम म अंतिम मुहर लगाए बर आरएसएस के ओर ले सिफारिश करे जात हे। सराफ के दादा अउ पिता दूनों ह राष्ट्रीय स्वयंसेवक संघ ले जुड़े रिहिस हे। एती डॉ. अरुणा पल्टा के नाम ल मुख्यमंत्री के एकदम करीबी पूर्व मुख्य सचिव और रेरा के अध्यक्ष विवेक ढ़ांड आगू बढ़ावत हे।
लाईट्स ऑफ होप फाउंडेशन के सदस्य मन ह दीस हेलमेट पहिने के प्रेरणा
लाईट्स ऑफ होप फाउंडेशन के सदस्यमन ह फाउंडेशन के प्रथम वर्षगांठ म राजधानी के शहीद भगत सिंह चौक म हेलमेट पहिन के वाहन चलाइया मन ल गुलाब के फूल देके प्रोत्साहित करिस हे। एखर संग हेलमेट नइ पहिनइया म ल वाहन चलाये के बेरा म हेलमेट पहिने बर तख्ति मन अउ पोस्टर के माध्यम ले प्रेरित करिस हे। संस्था के अध्यक्ष प्रखर साहू ह बताइस कि हेलमेट हमार जीवन के सच्चा मित्र हे, जे ह हर दुर्घटना ले हमम ल अउ हमार परिवार ल बचाथे । फाउंडेशन के पहिली वर्षगांठ म संस्था के सदस्य मन ह केक काटिस हे।
आयुर्वेदिक कॉलेज के प्रभारी प्राचार्य के खिलाफ महिला आयोग म शिकायत दरज
छत्तीसगढ़ के राजधानी म शासकीय आयुर्वेदिक कॉलेज के प्रभारी प्राचार्य डॉ. जी. आर. चतुर्वेदी के खिलाफ कॉलेज के कुछु महिला प्रोफेसर मन ह दुर्व्यवहार के आरोप लगाइस हे । मामला म बीते शुक्रवार के कॉलेज के कुछु महिला प्रोफेसर मन ह अपन संग होय दुर्व्यवहार के शिकायत राज्य महिला आयोग म करिस हे। ये मामला म शुक्रवार के आयोग ह सुनवाई करिस, जेमा पीड़ितामन ह लिखित म शिकायत दीस हे। महिला मन ह शिकायत म लिखे हे कि शासकीय आयुर्वेदिक कॉलेज के प्रभारी प्राचार्य डॉ. जी. आर. चतुर्वेदी महिला प्रोफेसर के संग अक्सर अश्लील गाली गलौज करत रहिथे। लिहाजा, प्रोफेसर के शिकायत म राज्य महिला आयोग के चार सदस्यीय टीम के गठन कर जांच के जुम्मेदारी सौंपने के बात कहीस हे। मामला म जानकारी देवत हुए राज्य महिला आयोग के अध्यक्ष डॉ. हर्षिता पांडेय ह कहिस कि फिलहाल मामला म कार्रवाई करत हुए विभाग ह शासकीय आयुर्वेदिक कॉलेज के प्रभारी प्राचार्य डॉ. जी. आर. चतुर्वेदी ल सस्पेंड कर दिस हे।


text:
बरसात के पानी ले भू-जल संग्रहण Ground water harvesting by taking rain water
धरती के बनावट कुछ अइसे है के ओ म कई परत के चटटान हवय। कुछ पानी सोखने वाला अउ भुरभुरी है अउ कुछ तो अतका ठोस हैं के ओमा पानी पार नई जा सकय जब बरसात होथे तब बहुत अकन पानी ह बोहाके नदिया-नरवा म चल देथे फेर कुछ पानी धरती के भीतरी रिसथे घलो ये ढंग ले रिसने वाला पानी ओ चट्टान म समा जाथे जेन ह पानी साँख लेथे अउ ओकर खाल्हे के ठोस चट्टान के पार नइ जा सकय जमीन के खाल्हे ये ढंग ले जमा होने वाला पानी ह भू-जल आय, जेला हम कुआँ खोद के या नलकूप लगा के पाथन
पाहू कुछ साल म हमर शहर अउ गाँव के अबादी बहुत बढ़गे हवय एकरे सेती पानी के माँग पूरा करे बर भू-जल के उपयोग घलो बढ़गे है। बिजली मिले के कारण शहर अउ गाँव म बहुत जादा नलकूप लगे हैं, जेकर ले भू-जल निकाल के घर उपयोग के सगे-सग खेती-किसानी अउ कल-कारखाना म घलो ओकर उपयोग करे जात है। एकर नतीजा ये होइस के बरसात के जतका पानी जमीन म रिसथे ओकर ले जादा पानी हम उपयोग करे बर बाहिर निकालत हन। ये कारण भू-जल के भंडार सतह ह दिन-दिन खाल्हे होवत जात हे एकर सेती कुआँ अउ नलकूप सुखावत हे, पानी ह खारा होवत हे अउ कई जघा हमर उपयोग के लइक नइ रहिगे है।
जंगल के भारी कटाव अउ गहन खेती के कारण बारामसी नंदिया- नरवा कम होवत जात है, अउ बढ़त अबादी के कारण जघा जघा पानी के कमी देखे जा सकत है। हम अपन शहर अउ बड़े गाँव ल देखन त हम पाबोन के उहाँ सरलग नवाँ-नवाँ घर बनत जात है. सड़क अउ नाली पक्का होवत है, तरिया पटावत हे या सुखावत है मैदान सकलावत है अउ पेड़ पीघा कम होवत जात हैं। ये सबके नतीजा ये हे के शहर अउ बड़े गाँव में बरसने वाला पानी जमीन म कम रिसथे अउ जमीन के सतह उपर बहिके कई तरह के अलहन लाथे खाल्हे डहर म बसे गरीब मन के बस्ती पाना म बुड़ जायें, नाली मन टिपटिप ले भर के सड़क म बोहावन लगर्थे अउ पूरा शहर गंदगी ले भर जाये। एक ढंग ले ये शहर ल मिलइया बरसात के पानी के बरबादी तो आय
फोकटे-फोकट बहने वाला पानी ल कुछ सरल उपाय कर के जमीन के भीतर पहुँचाय जा सकथे। ये ढंग ले सकलाय पानी ले भू-जल के भंडार बढथे, कुआँ अउ नलकूप मेन में पानी के आवक बढ़ जाथे। सुक्खा के दिन म ये पानी ह हमर काम आ सकथे छत अउ छानी-छप्पर म पड़ने वाला बरसात के पानी बोहा के अकारथ चल देथे ये पानी ल सोख्ता गड्ढा बना के सहज रूप म जमीन के भीतर पहुॅचाय जा सकत है। कहुँ तीर-तकार म कुओं हे त ये पानी ल कुआँ म भरे जा सकत है। छोटे छत अउ छप्पर-छानी के पानी ल नलकूप म डारे जा सकथे या फेर बनाय में सोख्ता गड्ढा म डारके जमीन के भीतर पहुँचाय जा सकत हे। मकान के अंगना या तीर-तकार के खुला जमीन ले बोहावत पानी ल घलो सोख्ता गडढा म डारके जमीन के भीतर पहुँचाय जा सकत है। अतका घियान रखे ल परही के चिखला मिल पानी ह सीधा जमीन के भीतर झन जाय। एला रोके खातिर
सोख्ता गड्ढा म छन्ना बनाय के उपाय करे बर परही। ये ल चित्र क्र. 3 म देखाय गे है। छोटे बस्ती म दू-चार घर ल मिला के एक ठन सोख्ता गड्ढा बनाय जा सकत है। सोख्ता गड्ढा ये ढंग ले बनाय जाय के बरसात के पानी छन के खाल्हे उतरय अउ जल सोखइया चट्टान के परत तक पहुँच जाय। ऊपर दे गे चित्र म ये देखाय गे हे के बरसात के पानी ल कोन ढंग ले जमीन के भीतर उतारे जा सकत है।
शहर नगर में कुछ खाल्हे भाग अइसे होथें जिहाँ बरसात होइस के पानी भर जाथे। ये ढंग ले सकलाय पानी ल जमीन के भीतरी कइसे उतारे जाय, एला घलो आगू चित्र म दिखाय गेहे। इही ढंग ले शहर अउ बड़े गाँव म कई टन सुक्खा अउ बेकार तरिया रहिथें, जेन मन बरसात ले भर जाथे। ईकर पानी ल घलो उही ढंग ले जमीन के भीतर पहुँचाय जा सकत है। एकर छोड़ के ये ढंग ले पानी सकलाय ले कुआँ म पानी के आवक बढ़ जाही अउ ओमा साल भर पानी भरे रइही।
कइ ठन शहर गाँव म अइसे छोटे नदिया-नरवा हवय जेमा सिरिफ बरसात के दिन म पानी बोहाथे। अइसे नेंदिया-नरवा के पाट म जमीन के भीतर पानी रोकने वाला बाँध बना के पानी ओकरे पाट भीतरी घलो रोके जा सकत है। एकर ले कुआँ – नलकूप मन म पानी के आवक बढ़ जाही । सुक्खा दिन म अइसे नदिया- नरवा म झिरिया खोद के घलो पानी ले जा सकत है। एकर छोड़ छोटे-छोटे बाँध बना के घलो अइसे नँदिया- नरवा के पानी ल रोके जा सकत है। ये ढंग ले कुछ महीना तक निस्तार बर पानी मिल सकही। एकर ले घलो पानी रिस के धरती के खाल्हे पहुँची अउ कुआँ, नलकूप मन म पानी के आवक बढ़ही। बरसात के पानी ल जमीन के भीतरी डारके मू-जल के भंडार बढ़ाय के ये कुछ उपाय हवय जेला अपनाके कम खरचा म पानी के कमी ल दूर करे जा सकत है।
अभ्यास
पाठ से
1. भू-जल काला कथे ?
उत्तर-
2. भू-जल के उपयोग काबर बाढ़ गेहे ?.
उत्तर-
3. भू-जल के भंडार काबर कम होवत जात है ?
उत्तर-
4. बारामासी नंदिया-नरवा के कम होय के का कारण हे ?
उत्तर-
5. बरसाती पानी के जमीन के भीतर कम रिसे के का का कारण है ?
उत्तर-
6. बरसाती नदिया- नरवा के पानी ल कइसे रोके जा सकत है ?
उत्तर-


text:
रायपुर । छत्तीसगढ़ के राजधानी म कोलकाता ले मुंबई मार्ग बर नवा इकोनॉमी कॉरिडोर (सड़क) मार्ग बनाए के तैयारी शुरू हो गेहे । एखर ले राजधानी म यातायात दबाव पूरी तरह ले कम हो जाही। ऐखर सेती रिंग रोड 4 के निर्माण के प्रक्रिया ल तेज कर दे गेहे। एती बर कलेक्टर ह सड़क के दूनों तरफ के 100 मीटर के दूरी म 56 गांव म जमीन खरीद बिक्री म पूरी तरह ले रोक लगा दे हे। बता दन कि ये पूरा प्रोजेक्ट 10 हजार करोड़ के हवय।
राजधानी के 56 गांव के बीच ले होके रिंग रोड 4 गुजरही। ए सड़क के लंबाई 410 किलोमीटर होही। लेकिन एमा 45 किलोमीटर तक सड़क रायपुर जिला ले होवत जाही । ये मार्ग ह अभनपुर ले पहिली जगदलपुर नेशनल हाईवे ल क्रॉस करत हुए खारुन नदी के दूसरा सिरा ले बाहर के ओर जाही। एती दुर्ग शहर के दक्षिण दिशा ले राजनांदगांव तक जाही। एखर बने ले लोगन अउ वाहन चालक मन ल यातायात के दबाव ले मुक्ति मिल ही। अउ सड़क हादसा ले भी छुटकारा मिल जाही।
रायपुर कलेक्टर ओपी चौधरी ह बताइस कि राजधानी के अभनपुर, परसदा, टेकारी, गिधवा, भिलाई, पारागांव समेत 56 गांव म सड़क के 100 मीटर के दूरी तक जमीन ल खरीदी बिक्री बर रोक लगा द गेहे। ताकि ए बखत कोनो ह कोई हेरा-फेरी न कर सकय। एती बर नवा सड़क म कार्य प्रारंभ करे ले पहिली अभनपुर आरंग तहसील म अधिसूचना जारी कर दे गेहे। खरीदी बिक्री के संग-संग बटांकन अउ डायवर्सन समेत जमीन के जम्मो कार्य मन म प्रतिबंध लगा दे गेहे।
रायपुर । छत्तीसगढ़ के राजधानी म कोलकाता ले मुंबई मार्ग बर नवा इकोनॉमी कॉरिडोर (सड़क) मार्ग बनाए के तैयारी शुरू हो गेहे । एखर ले राजधानी म यातायात दबाव पूरी तरह ले कम हो जाही। ऐखर सेती रिंग रोड 4 के निर्माण के प्रक्रिया ल तेज कर दे गेहे। एती बर कलेक्टर ह सड़क के दूनों तरफ के 100 मीटर के दूरी म 56 गांव म जमीन खरीद बिक्री म पूरी तरह ले रोक लगा दे हे। बता दन कि ये पूरा प्रोजेक्ट 10 हजार करोड़ के हवय।


text:
बीजापुर। छत्तीसगढ़ के गंगालूर म ग्रामीन मन ह आरोप लगाइन कि गश्त म निकले सुरक्षाबल के जवान मन उंखर संग मारपीट करिन हे। जवान मन उपर आरोप हे कि उमन ह 15 ग्रामीन मन के संग ये कही के मारपीट करिन कि उमन के नक्सली मन के संग संबंध हे। फोर्स के जवान मन ह पुरुष मन के संगे– संग महिला मन अउ लइका मन ल घलोक नइ ;छोड़िस हे। उमन ल बेरहमी ले पीटी हे। फिलहाल घायल ग्रामीन मन के इलाज गंगालूर के एक निजी अस्पताल म चलत हवय।
सावनार निवासी रघु कुरसम के कहीना हे कि, ‘एक जून के बिहनिया 8 ले 9 बजे के बीच म पुलिस के जवान मन ह ट्रैक्टर मन म गांव म पहुंचिन। ये बेरा म गांव के कुछु युवक तेंदूपत्ता मन ल बोरा मन म भरे के काम करत रहिन हे, जबकि कुछु लोगन घरेलू कार्य मन म लगे हुए रिहिन हे । अचानक पहुंचे जवान मन ह पहिली तेंदूपत्ता भरत युवक मन ल बंदूक के हैंडल अउ डंडा मन ले पीटना सुरू कर दिस। जेकर बाद घर म काम करत अउ बइठे युवक मन अउ महिला-पुरुष मन घलोक उमन ह नइ बख्सीस।’


text:
एक दिन बिहनिया अनु रुख के तरी प्लास्टिक के फटे सरकी मं बइठे दिखथे, ओकर चुंदी बगरे हवय अऊ चेहरा पिंयर पर गे हवय. लोगन मन ओकर ले दूरिहा ले गोठियावत हवंय. तरी मं मवेसी सुस्तावत हवंय अऊ चारा के ढेरी घाम मं सुखत हवय.
अनु कहिथे, “बरसात होय ला घलो मंय एक ठन छाता धरके रुख के तरी मं बइठ जाथों अऊ घर के भीतर नई जावंव. इहाँ तक ले के मोर परछाई घलो ककरो उपर परे नई चाही. हमन अपन भगवान ला रिसाय के खतरा नई ऊठाय सकन.”
ये रुख ह ओकर घर ले 100 मीटर दूरिहा खुल्ला जगा मं हवय. हरेक महिना महवारी बखत तीन दिन तक ले ये रुखेच ह ‘घर’ बन जाथे.
अनु (असल नांव नई) कहिथे, “मोर बेटी एक ठन थारी मं मोर सेती खाय के धरके चले जाथे.” ये बखत मं वो ह अलग बरतन बऊरथे. “अइसन नई ये के मंय इहाँ अपन खुसी सेती सुस्तावत रहिथों. मंय (घर मं) बूता करे ला चाहतों, फेर, अपन संस्कृति के मान रखे सेती इहाँ हवंव. मंय हमर खेत मं बूता करथों, जब उहाँ बनेच जियादा काम पर जाथे.” अनु के परिवार ह डेढ़ एकड़ के अपन जमीन मं रागी के खेती करथे.
फेर, ये बखत मं अनु अपन दम मं अकेल्लाच रहिथें, अइसने करेइय्या वो ह अकेल्ला नई ये. 17 अऊ 19 बछर के ओकर बेटी मन घलो इहीच करथें, (21 बछर के ओकर एक झिन अऊ बेटी हवय, जेकर बिहाव हो गे हवय). 25 परिवार के ये नानकन गांव मं काडूगोल्ला समाज के माइलोगन मन ला अइसने तरीका ले अलग रहे ला परथे.
जचकी के ठीक बाद घलो माइलोगन मन कतको किसिम के रोक ला झेलत रहिथें. अनु के रुख के तीर मं 6 ठन झोपड़ी हवंय, जऊन मं माइलोगन मन अपन जन्मे लइका के संग रहिथें. दीगर मऊका मं झोपड़ी खाली रहिथे. महवारी बखत माईलोगन मन ला रुख के तरी मं रहे ला होथे.
ये रुख अऊ झोपड़ी मन गांव के पाछू डहर बने हवंय, जऊन ह कर्नाटक के रामनगर ज़िला के चन्नापटना तालुका के एक ठन गाँव (जेकर अबादी साल 2011 के जनगणना के मुताबिक 1070 हवय) अरलालासंद्र के उत्तर मं हवय.
महवारी के बखत बहिर मं फेंकाय ये माइलोगन मन फारिग होय धन दीगर निजी जरूरत परे ले झाड़ी धन खाली झोपड़ी मं जाथें, परिवार के लोगन मन धन परोसी मन वो ला गिलास अऊ बाल्टी मं पानी दे देथें.
जन्मे लइका के संग महतारी ला कम से कम महिना भर सबले अलग ये झोपड़ी मं रहे ला परथे. पूजा (बदले नांव) एक घरेलू माईलोगन आंय, वो ह 19 बछर के उपर मं बिहाव के बाद बीकाम पास करे हवय. ये बछर फरवरी मं वो ह बेंगलुरु के निजी अस्पताल मं (ओकर गांव ले 23 कोस दूरिहा) लइका ला जनम देय रहिस. पूजा एक ठन झोपड़ी डहर आरो करत बताथें, “मोर आपरेसन (सी-सेक्शन) होय रहिस. मोर सास-ससुर अऊ घरवाला ह अस्पताल आय रहिस, फेर रिवाज के मुताबिक वो मन लइका ला महिना भर छुये नई सकंय. जब मंय अपन मायका (अरलालासंद्र गांव मं काडूगोल्ला समाज के बस्ती: वो अपन घरवाला के संग दूसर गांव मं रहिथें) आंय, त मंय पाख भर ले एक ठन झोपड़ी मं रहंय. ओकर बाद मंय ये झोपड़ी मं आ गेंय.” पूरा 30 दिन तक ले बहिर रहे के बाद, वो अपन लइका संग भीतर आय सकिन.
गोठियाय बखत ओकर लइका रोय ला धरथे. वो अपन लइका ला अपन दाई के लुगरा ले बने झूला मं सुता देथे. पूजा के दाई गंगम्मा (ओकर उमर 40 ले कुछु ऊपर हवय) कहिथें, “वो ह (पूजा) सिरिफ पाख भर ले अलग झोपड़ी मं रहिस. हमर गांव मं हमन बनेच नरम हो गे हवन. (काडूगोल्ला के) दूसर गांव मं जचकी के बाद महतारी ला अपन लइका के संग दू महिना ले जियादा झोपड़ी मं रहे ला परथे.” ओकर परिवार मेढ़ा पालथे, अऊ अपन एक एकड़ के खेत मं रागी अऊ आमा के खेती करथे.
पूजा अपन दाई के गोठ सुनत हवंय, ओकर लइका झूला मं सुत गे हवय. वो ह कहिथे, “मोला कऊनो दिक्कत नई होइस. मोर दाई ह मोला सबू समझाय सेती हवय. बस बहिर मं गरमी बनेच जियादा हवय.” वो अब 22 बछर के हवंय अऊ एमकॉम करे ला चाहत हवंय. ओकर घरवाला बेंगलुरु के एक ठन निजी कालेज मं नऊकरी करथें. पूजा कहिथे, “मोर घरवाला घलो चाहथे के मंय ये रिवाज ला मानंव. मंय इहाँ नई रहे ला चाहथों. फेर, मंय विरोध नई करेंव. हमन सब्बो ला ये सब करे ला परथेच.”
*****
ये रिवाज दूसर काडूगोल्ला बस्ती मन मं घलो हवय. ये सब्बो बस्ती मन ला इहाँ गोल्लाराडोड्डी धन गोलारहट्टी कहे जाथे. इतिहास के मुताबिक काडूगोल्ला मवेसी पोसेइय्या घुमंतू जात आय, जऊन ला कर्नाटक मं अन्य पिछड़ी जाति (ओबीसी) मं रखे गे हवय (फेर ये समाज हा अपन ला अनुसूचित जनजाति के रूप मं रखे जाय के मांग करत रहिथे). कर्नाटक मं ये समाज के अबादी करीबन 300,000 (जइसने के रामनगर के पिछड़ा वर्ग कल्याण विभाग के उपनिदेशक पी. बी. बासवराजू बताथें) ले 10 लाख (कर्नाटक पिछड़ा वर्ग आयोग के एक पूर्व सदस्य के मुताबिक) के बीच हवय. बासवराजू के मुताबिक, ये समाज खासकरके राज के दक्खन अऊ मंझा के हिस्सा मं आय दस ज़िला मं रहिथे.
पूजा के झोपड़ी ले 25 कोस दूरिहा तुमकुर जिला के डी. होसहल्ली गाँव के काडूगोल्ला बस्ती मं, जयम्मा घलो मंझनिया अपन घर के आगू के सड़क के तीर रुख के तरी सुस्तावत हवंय. ये ओकर महवारी के पहिला दिन आय. ओकर ठीक पाछू एक ठन संकेला खुल्ला नाली बोहावत हवय, अऊ ओकर बगल मं स्टील के थारी अऊ गिलास भूईंय्या मं रखे हवय. वो ह हर महिना तीन दिन रुख के तरी मं सुतथें, इहाँ तक के बरसात मं घलो. वो ह ये बखत अपन घर के रसोई का बूता नई करे सकंय, फेर वो अभू घलो अपन मेढ़ा मन ला चराय तीर के खुल्ला इलाका मं ले जाथें.
वो ह कहिथें, “कऊन बहिर मं सोया ला चाहथे? फेर ये सब्बो ला करे ला परथे काबर भगवान (काडूगोल्ला समाज के लोगन मन कृष्ण भक्त आंय) इही चाहथे. कालि मोर करा पनपनी रहिस, पानी बरसत बेरा मंय ओकर तरी बइठे रहंय.”
जयम्मा अऊ ओकर घरवाला मेढ़ा पोसथें. ओकर दू झिन बेटा (दूनो के उमर 20 ले 30 बछर के मंझा हवय) बेंगलुरु मं कारखाना मं बूता करथें. वो ह कहिथें, “जब वो मन के बिहाव होही, त वो मन के घरवाली मन ला घलो वो बखत बहिर मं सुते ला परही, काबर हमन हमेसा अपन रिवाज ला मने हवन, जिनिस मन सिरिफ ये सेती नई बदलंय, के मोला पसंद नई ये. हर मोर घरवाला अऊ बस्ती के दूसर लोगन मं ये रिवाज ला खतम करे ला चाहीं, त मंय तऊन दिन (महवारी) मं अपन घर मं रहे ला सुरु कर दिहूँ.”
कुनिगल तालुका के डी. होसहल्ली गांव के काडूगोल्ला टोला के दीगर माइलोगन मन ला घलो अइसने करे ला परथे. 35 बछर के लीला एम. एन. (बदले नांव), जऊन ह गाँव के आंगनबाड़ी कार्यकर्ता आंय, बताथें, “मोर गाँव मं, महवारी आय ले माइलोगन मन पहिली तीन रात तक ले बहिर रहिथें अऊ चऊथा दिन बिहनिया लहूंटथें.” वो मन महवारी आय ले खुदेच घलो बहिर रहिथें. वो ह कहिथें, “ये ह आदत जइसने आय. लोगन मन भगवान के डर ले ये रिवाज ला बंद करे नई चाहंय. रात मं घर के मरद मन (भाई, ददा धन घरवाला) दुरिहा ले घर के भीतरी ले धन बहिर ले माइलोगन ऊपर नजर रखे रहिथें. चऊथा दिन घलो गर माई लोगन के महवारी नई रुकय, त वो घर के भीतरी मं अलग रहिथें. घरवाली अपन घरवाला के संग नई सुते. फेर, हमन घर मं काम करथन.”
फेर, हरेक महिना काडूगोल्ला बस्ती के माइलोगन मन ला घर के बहिर रहे के नियम बन गे हवय, फेर, महवारी बखत धन छेवारी ला सबले अलग रखे के ये रिवाज ला कानून मं रोक लगाय गे हवय. कर्नाटक अमानवीय कुप्रथा अऊ काला जादू उन्मूलन अऊ निवारण अधिनियम, 2017 ह अइसने 16 रिवाज ऊपर रोक लगाय हवय. ये मं, महवारी आय धन जचकी के बाद माईलोगन मन ला गाँव आय ले रोके धन अलग रखे, जबरन घर ले बहिर निकारे ले जुरे माई लोगन के विरोही रिवाज हवय. ये कानून के मुताबिक येला टोरे ले 1 ले 7 साल बछर के जेल अऊ जुरमाना हो सकत हवय.
फेर, ये कानून के लागू होय के बाद घलो काडूगोल्ला समाज के आशा अऊ आंगनबाड़ी कार्यकर्ता घलो ये रिवाज ला मानथें, जबकि वो मन के ऊपर समाज के सेहत देखभाल के जिम्मेवारी हवय. डी. शरदम्मा (बदले नांव) एक ठन आशा कार्यकर्ता आंय, अऊ वो ह हरेक महिना माहवारी बखत खुल्ला अकास तरी रहिथें.
करीबन 40 बछर के शरदम्मा कहिथें, “गांव मं हरेक इही करथें. चित्रदुर्ग (परोसी जिला) मं, जिहां मंय पले-बढ़े हवंव, लोगन मन ये रिवाज ला माने बंद कर दे हवंय काबर के वो मन ला लागथे के माइलोगन मन के बहिर रहे सुरच्छित नई ये. इह सब्बो ला लागथे के गर हमन ये रिवाज ला नई मानबो त भगवान हमन ला सजा दिही. मं य घलो ये समाज ले हवंव, येकरे सेती मंय घलो येला मानथों. मंय अकेल्ला कुछु बदले नई सकंव. अऊ मोला बहिर रहे बखत कभू कऊनो दिक्कत नई होय हवय.”
ये रिवाज के चलन काडूगोल्ला समाज के सरकारी करमचारी के घर मन मं घलो हवय. डी. होसहल्ली पंचइत मं काम करेइय्या 43 बछर के मोहन एस. (बदले नांव) के परिवार मं घलो ये राइवल ला माने जाथे. ओकर भाई के घरवाली, जऊन ह एमए अऊ बीएड करे हवय, बीते बछर दिसंबर मं महतारी बनिन, त वोला घर के बहिर अपन लइका के संग झोपड़ी मं दू महिना तक ले रहे ला परिस. ये झोपड़ी खासकरके ओकरे सेती बनाय गे रहिस. मोहन कहिथें, “वो ह एक तय दिन के बाद हमर घर के भीतरी आइस.” ओकर 32 बछर के घरवाली भारती (बदले नांव) घलो ओकर हामी भरत कहिथे, मंय घलो महवारी बखत कुछु नई छुवंव. मंय नई चाहंव के सरकार ये बेवस्था मं कुछु बदलाव करे. वो ह हमर रहे सेती एक ठन खोली बनवा सकत हवय, जेकर ले हमन ला रुख के तरी सुते झन परे.
*****
बखत के संग अइसने घर बनाय के कोसिस करेगे हवय. 10 जुलाई 2009 मं छपे एक ठन मिडिया रिपोर्ट के मुताबिक, कर्नाटक सरकार ह हरेक काडूगोल्ला बस्ती के बहिर एक इसने महिला भवन बनाय के आदेश देय रहिस, जिहां एके संग 10 झिन माइलोगन मन रहे सकंय.
ये आदेस के जारी होय के पहिली जयम्मा के डी. होसहल्ली गांव के पंचइत ह सीमेंट ले एक ठन खोली बनवाय रहिस. कुनिगल तालुका के पंचइत सदस्य जी. टी.कहिथें ये खोली ओकर बचपना बखत करीबन 50 बछर पहिली बनवाय गे रहिस. गांव के माइलोगन मन कुछेक बछर रुख के तरी सुते के जगा, तऊन खोली मं रहत रहिन. अब ये खंडहर जइसने खोली के चरों डहर बनकांदी अऊ झाड़ी होगे हवंय.
अइसनेच अरलालासंद्र गांव के काडूगोल्ला टोला मं घलो माटी दीवार वाले खोली येकरे सेती बनवाय गे रहिस, जऊन ह अब काम मं नई आवत हवय. अनु कहिथे, “चार ले पांच बछर पहिली जिला के कुछेक अफसर अऊ पंचइत के सदस्य मन हमर गांव आय रहिन. वो मन (महवारी बखत) बहिर मं रहत माईलोगन मन ला घर जाय ले कहिन. वो मन कहिन के बहिर रहे ह बने नई ये. हमर खोली छोड़े के बादेच वो मन लहूंटिन. वो मन के जाय के बाद सब्बो खोली मं आ गे रहेन. कुछेक महिना बाद फिर ले वो मन आगें अऊ हमन ला महवारी बखत घरेच मं रहे ला कहिन, अऊ खोली ला टोरे लगिन. पहिली हमन कम से कम पखाना ला बऊरे सकत रहेन.”
साल 2014 मं पूर्व महिला एवं बाल कल्याण मंत्री उमाश्री ह काडूगोल्ला समाज के ये रिवाज के ख़िलाफ़ बोले के कोसिस करे रहिस. नमूना बतौर विरोध दरज करावत वो ह डी. होसाहल्ली गाँव के कडू गोल्ला बस्ती मं महवारी बखत माईलोगन मन के रहे सेती बने खोली के कुछेक हिस्सा ला टोर दीन. कुनिगल तालुका के पंचायत सदस्य कृष्णप्पा जी.टी. कहिथें, "उमाश्री मैडम ह हमार माइलोगन मन ला माहवारी बखत घर मं रहे ला कहिन. जब वो ह हमर गांव आय रहिन, त कुछेक लोगन मन ओकर बात ले राजी रहिन; फेर कऊनो ये रिवाज ला माने बंद नई करिस. वो ह पुलिस के संग आय रहिन अऊ फेरका अऊ खोली के दीगर हिस्सा मन ला टोर दीन. वो ह हमर इलाका के विकास करे के वायदा करे रहिन, फेर इहाँ कुछु घलो नई होइस.”
अब धनलक्ष्मी के.एम. (वो ह काडूगोल्ला समाज के नई यें), जऊन ह ये बछर फरवरी मं डी. होसहल्ली पंचइत के अध्यक्ष बनाय गे हवंय, माईलोगन मन के सेती अलग खोली बनाय के सुखाव ऊपर बिचार करत हवंय. वो ह कहिथें, “मंय हइरान हवंव के माईलोगन मन के हालत अतके गिरे हवय के वो मन जचकी धन महवारी जइसने नाजुक बखत मं अपन घर के बहिर रहे ला मजबूर हवंय. कम से कम मंय ओकर मन बर अलग घर बनवाय चाहत हवंव. दुख के बात ये आय के पढ़े लिखे जवान नोनी मन घलो ये रिवाज ला मानत हवंय. मंय कइसने बदलाव लाय सकत हवंव, जब वो मं खुदेच बदलाव के विरोध करत हवंय?”
ज़िला पिछड़ा कल्याण विभाग के पी.बी.बासवराजू कहिथें, “अब खोली अऊ दीगर मुद्दा मन ऊपर बहस बंद होय ला चाही. गर अलग खोली माइलोगन मन के मदद करथें घलो, तभे घलो हमन चाहथन के वो मन ये रिवाज ला माने बंद कर देवंय. हमन काडूगोल्ला समाज के माईलोगन ले बात करके वो मन ला ये अंधविश्वासी रिवाज ला रोके सेती समझाथन. येकर पहिली हमन एकर खिलाफ जागरूकता अभियान चलाय चुके हवन.”
अरलालासंद्र गांव के तीर के बासिंदा सीआरपीएफ के रिटायर अफसर (इंस्पेक्टर जनरल) के. अर्केश के मानना हवय के महवारी बखत माईलोगन मन के अलग रहे सेती खोली बनवाय ह, ये समस्या के समाधान नो हे. वो ह कहिथें, “कृष्ण कुटीर (ये खोली मन ला इही नांव ले बलाय जाथे) ये रिवाज ला वैध बनावत रहिन. माईलोगन के छूथिया होय जइसने मान्यता ला पूरा तरीका ले ख़ारिज कर देय ला चाही, न कि येला बढ़ावा देय जाय.”
येकर आगू वो ह कहिथें, “ये तरीका के हठधर्मिता भारी अतियाचारी आंय. फेर, समाज के दुवाब अइसने हवय के माईलोगन मन एक होके येकर खिलाफ लड़ई नई करेंय. सती प्रथा ला सिरिफ समाजिक क्रांति ले बंद करे जाय सकिस. वो बखत बदलाव के चाह रहिस. चुनावी राजनीति के चलत हमर नेता मन ये बिसय मं कऊनो बात नई करंय. अइसने मं राजनेता मन, समाजिक कार्यकर्ता मन, अऊ समाज के लोगन मन ला मिलके कऊनो कोसिस करे के जरूरत हवय.”
*****
फेर जब तक ले अइसने नई होही, तब तक ले देवी-देंवता के डर अऊ समाज के कलंक के डर ये रिवाज ला आगू बढ़ावत रिही.
अरलालासंद्र गांव के काडूगोल्ला बस्ती के बासिंदा अनु कहिथें, "गर हमन ये रिवाज ला नई मानबो, त हमर संग कुछु बनेच खराब घट सकथे. बनेच बछर पहिली हमन सुने रहेन के तुमकुर मं एक झिन माईलोगन महवारी बखत बहिर रहे ले मना कर दे रहिस. जेकर सेती ओकर घर मं कऊन जाने कइसने आगि धर देय रहिस.”
डी. होसहल्ली पंचइत के संग काम करेइय्या मोहन एस. कहिथें, "भगवान चाहथें के हमन अइसने रहन. गर हमन ओकर आदेस के मुताबिक नई चलबो, त हमन ला ओकर बड़े भारी नतीजा भुगते ला परही. गर ये बेवस्था ले रोके जाथे, त बीमारी बगरही, हमर छेरी अऊ मेढ़ा मन मर जाहीं. हमन ला बनेच अकन दिक्कत के सामना करे ला परही, लोगन ला बनेच अकन नुकसान उठाय ला परही. ये बेवस्था ला खतम नई होय ला चाही. हमन नई चाहन के ये मं बदलाव होवय.”
रामनगर ज़िला के सथानूर गांव के काडूगोल्ला बस्ती के गिरिगम्मा कहिथें, "मांड्या ज़िला मं एक झिन माईलोगन ला महवारी बखत घर मं रहे सेती सांप ह काट लेय रहिस." इहां, सरकार डहर ले बनवाय एक ठन पक्का खोली, जेकर संग नहानी खोली घलो हवय, मं अभू घलो माईलोगन मन महवारी बखत रहिथें. गांव के माई सड़क ले लगे एक ठन सांकर गली सीधा ये खोली तक ले ले जाथे.
तीन बछर पहिली अपन पहिली महवारी ला सुरता करत गीता यादव कहिथे, “मंय रोवत अपन दाई ला कहेंव के वो मोला उहां झन भेजय, फरे वो ह मोर बात नई मानिस. अब, संग मं हमेसाच कऊनो आंटी (दीगर माइलोगन मन जउन ला महवारी होवत रहिथे) मन होथें, येकरे सेती अब मंय बढ़िया करके सुते सकथों. मंय महवारी बखत इस्कूल ले सीधा ये खोली मं आथों. कास इहाँ सुते बर पलंग होतिस अऊ हमन ला भूईंय्या मं सुते ला नई परतिस.” गीता अभी 16 बछर के हवय अऊ ग्यारवीं मं पढ़त हवय. वो ह कहिथे, “गर आगू बखत काम करे सेती बड़े सहर मन मं गेंय, त मंय अलग खोली मं रहूं अऊ कऊनो जिनिस ला नई छुवंव, मंय ये परम्परा ला मानहूं. येला हमर गांव मं बनेच महत्तम देय जाथे.”
सिरिफ 16 बछर के उमर मं गीता ह ये रिवाज ला आगू ले जाय के बात करथे, 65 बछर के गिरिगम्मा के कहना आय के ओकर समाज मं माईलोगन मन करा सिकायत करे के कऊनो कारन नई ये, जब वो मन ला तऊन दिन मं आराम करे के मऊका देय जाथे. वो ह कहिथे, “हमन खुदेच घाम अऊ बरसात मं घर के बहिर रहे हवन. कभू-कभू अइसने घलो होय हवय के मोला तूफान के बखत दूसर जात के लोगन मन के घर जा के आसरा लेय ला परिस, काबर मोला अपन जात के कऊनो मइनखे के घर जाय के मनाही नई रहिस. कभू-कभू हमन भूईंय्या मं परे बड़े पान मं खावत रहेन. अब माईलोगन मन करा अलग बरतन हवय. हमन कृष्ण भक्त हवन, आखिर इहाँ के माईलोगन मन ये रिवाज ला कइसने नई मानहीं?”
29 बछर के रत्नम्मा (बदले नांव) कहिथे, “हमन ये तीन-चार दिन मं सिरिफ कलेचुप बइठे रहिथन, खाथन अऊ सुत जाथन. नई त हमन ला रांधे, झाड़े बुहारे अऊ छेरी मन के देखभाल सेती सरा दिन भागे ला परथे. जब हमन महवारी बखत अलग खोली मं रहिथन, त हमन ला ये जम्मो बूता ले निजात मिले रहिथे. रत्नम्मा कनकपुरा तालुका (सथानूर गांव घलो इही तालुका मं आथे) के कब्बाल पंचइत मं आंगनबाड़ी कार्यकर्त्ता हवंय.
फेर, गिरिगम्मा अऊ रत्नम्मा अलग रहे के ये रिवाज ला फ़ायदा जइसने देखथें, फेर ये रिवाज के चलते बनेच अकन अलहन अऊ मऊत होय हवंय. दिसंबर 2014 मं छपे एक ठन रपट के मुताबिक, तुमकुर मं अपन दाई के संग झोपड़ी मं रहत नव जन्मे लइका ला भारी बरसात सेती सर्दी हो गे अऊ येकर ले वोकर परान चले गे. एक ठन दीगर रपट के मुताबिक, साल 2010 मं मांड्या के मद्दुर तालुका के काडूगोल्ला बस्ती मं सिरिफ दस दिन के लइका ला कुकुर धर के ले गे.
काडूगोल्ला गाँव के डी. होसहल्ली बस्ती के पल्लवी जी. ये जोखिम मन ला लेके कहिथे, “कतको बछर मं अइसने दू धन तीन घटना आगू देखे मं आथें. येकर ले मोला कऊनो दिक्कत नई ये. ये झोपड़ी बनेच आराम देवेय्या आय. मोला काबर डर लगही? महवारी बखत मंय हमेसा अंधियार ले बहिर रहिथों. ये मोर सेती कऊनो नवा बात नई ये.” 22 बछर के पल्लवी घरेलू माइलोगन आंय अऊ वो ह इही बछर फरवरी मं अपन पहिली लइका ला जनम दे हवय.
पल्लवी के घरवाला तुमकुर मं गैस फ़ैक्ट्री मं काम करथें. वो अपन लइका संग एक ठन झोपड़ी मं सुतथें, जऊन ह दूसर झोपड़ी ले कुछेक मीटर दुरिहा हवय, जऊन मं ओकर दाई धन ददा ओकर संग देय ला रहिथें. ओकर झोपड़ी के ठीक आगू मं एक ठन पंखा अऊ बलफ़ लगे हवय अऊ बहिर चूल्हा मं पानी तिपोय सेती गंजी रखाय हवय. पल्लवी अऊ ओकर लइका के कपड़ा झोपड़ी के ऊपर सुखाय सेती बगरे हवय. दू महिना अऊ तीन दिन के बाद महतारी अऊ लइका ला घर के भीतरी ले जाय जाही, जऊन ह ओकर झोपड़ी ले 100 मीटर दूरिहा मं हवय.
कुछेक काडूगोल्ला परिवार महतारी अऊ लइका के घर के भीतर जाय ले पहिली एक ठन मेढ़ा के बलि देथें. वइसे शुद्धिकरन ले जुरे पूजा-पाठ करे जाथे, झोपड़ी अऊ सब्बो कपड़ा, महतारी अऊ लइका ले जुरे सब्बो जिनिस के सफई करे जाथे. गांव के सियान मन दुरिहा ले वो मन ला बतावत रहिथें. ओकर बाद वो मन ला मंदिर मं नामकरन संस्कार सेती लेगे जाथे. उहाँ वो मन पूजा करथें अऊ खाना खाथें, फिर वो मन ला घर के भीतर लेगे जाथे.
*****
फेर ये रिवाज के विरोध के कहिनी घलो हवय.
अरलालासंद्र गांव के काडूगोल्ला बस्ती के बासिंदा 45 बछर के डी.जयालक्ष्मा महवारी बखत अपन घरेच मं रहिथें, ओकर समाज के दूसर लोगन मन घेरी-बेरी वो मन के ऊपर ये रिवाज ला माने बर दुवाब डारथें. वो ह आंगनबाड़ी कार्यकर्ता आंय. वो ह अपन चरों लइका के जनम के बाद अस्पताल ले सीधा घर आ गे रहिन, जेकर सेती परोसी काडूगोल्ला परिवार ओकर ला नराज हो गे.
जयालक्ष्मा कहिथें, “जब मोर बिहाव होय रहिस, ये गांव के सब्बो माईलोगन महवारी बखत नानकन झोपड़ी मं रहत रहिन धन कभू-कभू रुख के तरी रहत रहिन. मोर घरवाला ह ये रिवाज के विरोध करिस. मंय अपन मायका मं घलो ये रिवाज ला माने पसंद नई करत रहंय. येकरे सेती, मंय ये ला मने ला छोड़ देंय. फेर, हमन ला अभू तक ले येकरे सेती गांव वाले मन के ताना सुने ला परथे.” जयालक्ष्मा ह दसवीं तक ले पढ़े हवय. ओकर तीन झिन बेटी (जऊन मन के उमर 19 ले 23 बछर हवय) घलो महवारी बखत घर ले बहिर नई जावंय.
जयालक्ष्मा के घरवाला 60 बछर के कुल्ला करियप्पा रिटायर लेक्चरर आंय, वो ह एमए अऊ बीएड करे हवय. वो हं कहिथें, “ये (गांववाले) लोगन मन हमन ला ताना मारेंव, हलकान करेंव. जभे हमन ऊपर कऊनो दिक्कत आय, वो मन येकर कारन हमर रिवाज नई माने ले जोड़ें. हमन ला कहेंव के हमर संग भरी खराब हो सकथे. कभू-कभू वो मन हमन ले बचत रहिन. बीते कुछु बछर ले कानून के डर ले लोगन मन अब हमन ले अइसने बेवहार नई करंय. जब गांववाला मन मोर ले सवाल करत रिवाज ला माने ला कहेंव, त मंय ये कहंय के गुरूजी होय के नाते मंय अइसने नई कर सकंव. हमर नोनी मन ला ये कहिके बरगलाय जावत हवय के वो मन ला येकर कीमत चुकाय ला परही.”
अरलालासंद्र के बासिंदा 30 बछर के अमृता (बदले नांव) जऊन ह दू लइका के महतारी हवंय, जयालक्ष्मा जइसने ये रिवाज ला माने नई चाहत हवंय, फेर वो ह अइसने करे के काबिल नई यें. वो ह कहिथें, “ऊपर के कुछु लोगन (अफसर धन नेता) मन ला हमर गांव के सियान मन ला समझाय ला परही. जब तक अइसने नई होही, मोर पांच बछर के बेटी ला घलो (बड़े होय) इही करे ला परही. मोला ओकर ले ये करे ला कहे ला परही. मंय अकेल्ला ये रिवाज ला बंद नई करवा सकंव.”
पारी अऊ काउंटरमीडिया ट्रस्ट के तरफ ले भारत के गाँव देहात के किशोरी अऊ जवान माइलोगन मन ला धियान रखके करे ये रिपोर्टिंग ह राष्ट्रव्यापी प्रोजेक्ट 'पापुलेशन फ़ाउंडेशन ऑफ़ इंडिया' डहर ले समर्थित पहल के हिस्सा आय जेकर ले आम मइनखे के बात अऊ ओकर अनुभव ले ये महत्तम फेर कोंटा मं राख देय गेय समाज का हालत के पता लग सकय.
लेख ला फिर ले प्रकाशित करे ला चाहत हवव ? त किरिपा करके [email protected] मं एक cc के संग [email protected] ला लिखव
अनुवाद: निर्मल कुमार साहू


text:
बिलासपुर। जिला म बीमा रासि के नाव म किसान मन संग खेल खेले गिस। एला लेके किसान मन म खासा आक्रोस हे। अउ ओमन आंदोलन करे बर उतारु हो गिन हे। असल म कृषि विभाग अऊ इंश्योरेंस कंपनी के लापरवाही ले किसान मन के खाता म बीमा राशि के नाव म 10 रुपिया ले लेके 95 पइसा तक पइसा जमा करे गिस । किसान मन के कहना हे कि रासि नइ देना हे त झन दय, फेर ओमन के संग अइसन खेल झन खेलय… ये लापरवाही के ठीकरा अधिकारी एक दूसर के उपर फोड़े के कोसिस करत हे। बता दन कि कुछ ब्रांच म बीमा रासि नइ के बराबर दे गिस। मनपहरी के सरस्वती बाई के खाता म खाली 1 रुपिया 61 पइसा अऊ जमा कराए गिस अऊ सीपत के श्रीराम सूर्यवंशी के खाता म 1 रुपये 95 पइसा जमा होइस।
बिलासपुर म बीमा रासि के नाव म किसान मन संग खेल खेले गिस
बिलासपुर। जिला म बीमा रासि के नाव म किसान मन संग खेल खेले गिस। एला लेके किसान मन म खासा आक्रोस हे। अउ ओमन आंदोलन करे बर उतारु हो गिन हे। असल म कृषि विभाग अऊ इंश्योरेंस कंपनी के लापरवाही ले किसान मन के खाता म बीमा राशि के नाव म 10 रुपिया ले लेके […]
Related Posts
Nothing found!
It looks like nothing was found here!


text:
छत्तीसगढ़ म 4 नवा ओमिक्रोन मरीज के होइस पहिचान
छत्तीसगढ़ म 4 नवा ओमिक्रोन मरीज के होइस पहिचान
रायपुर। छत्तीसगढ़ म कोरोना के तीसरा लहर सुरू हो गेय हे। जेकर सेती लोगन मन अब्बड़ डरात हे। अब प्रदेस म कोरोना के नवा वेरिएंट ओमिक्रोन के 4 नवा मरीज मिले हे। येकर पहिली बिलासपुर म एक मरीज के पहिचान होय रहिस।
नए वेरिएंट ले संक्रमित दु लोगन संयुक्त अरब अमीरात (यूएई) ले लहुटे रहिस, उहीं दु लोगन रईपुर म रहत रहिन, जउन नवा वेरिएंट के चपेट म आ गेय। ये रिपोर्ट ले पता चलत हे कि ओमिक्रोन बिना बिदेस यात्रा के घलो अपन चपेट म लेवत हे।
ये मामला छत्तीसगढ़ के महामारी नियंत्रन बिभाग के निदेसक कहिन कि जेन मनखे के नमूना हमन जीनोम अनुक्रमन बर भुवनेश्वर, ओडिसा भेजे रहेन, वोमा 4 धन के रिपोर्ट आय हे। वो मन ओमिक्रोन ल संक्रमित हे। सब्बो रइपुर के रहइया हरय। येमा दु लोगन मन विदेस गेय रहिन। इहां जांच करे गिस त ओमन पॉजिटिव मिलिस।


text:
अंजोर.बलौदाबाजार, 10 अक्टूबर। राज्य स्तरीय दिव्यांगजन पुरस्कार खातिर 27 अक्टूबर तक प्रविष्टी आमंत्रित करे गे हावयं। इच्छुक मनखे ग्रामीण क्षेत्र ले अपन जनपद कार्यालय अउ नगरीय क्षेत्र म नगर पंचायत या नगरपालिका कार्यालय म या जिला कार्यालय के पंचायत अउ समाज सेवा शाखा म ये तिथि तक आवेदन जमा करा सकत हावयं। उप संचालक पंचायत अउ समाज सेवा विभाग श्रीमती आशा शुक्ला ह बताइन के चयनित दिव्यांगजन के अंतरराष्ट्रीय दिव्यांगजन दिवस के मउका म 3 दिसम्बर के राजधानी रायपुर म आयोजित समारोह म सम्मानित करिन जाही।
पुरस्कार के ले 4 श्रेणियां बनाये गे हावयं। उत्कृष्ट दिव्यांग कर्मचारी, दिव्यांगजन के खातिर काम करे वाला सामाजिक संस्था, सर्वोत्तम नियोक्ता अउ दिव्यांगजन के कल्याण के खातिर काम करे वाला सर्वोत्तम जिला सामिल हावयं। सबोच श्रेणी के ले दिव्यांगता के 4 रकम ले जइसे दृष्टिबाधित, श्रवण बाधित, अस्थिबाधित अउ प्रमस्तिष्क या बहुविकलांग करार करे गे हावयं। सबोच के ले 1-1 के चयन करे जाही। चयनित निःशक्त कर्मचारी या सामाजिक संस्था मन के सबोच श्रेणी के खातिर 5001 रूपिया के सम्मान राशि, प्रशस्ति पत्र अउ प्रमाण पत्र ले पुरस्कृत करे जाही। नियोक्ता श्रेणी के ले 10 हज़ार रूपिया अउ प्रशस्ति पत्र दे जाही। जिला स्तर म कलेक्टर के अध्यक्षता म गठित चयन समिति डहर ले मिले आवेदन प्रस्ताव के मेरिट के मुताबिक चयनित करके अनुशंसा राज्य सरकार ल भेजे जाही।